Artes Mundi Guest Bloggers - Artes Mundi\nYn ystod cyfnod arddangosfa Artes Mundi 6 rydym wedi gwahodd amryw o flogwyr, awduron a beirniaid i gyflwyno eu hargraffiadau o Artes Mundi 6.\nMae ein blog cyntaf gan Cardiff Mummy Says nawr yn fyw – mae’n gofyn ‘A yw Celf Gyfoes yn addas i blant?’\nMae’n rhaid i mi gyfadde, roedd gen i amheuon pan ofynnodd tîm cyhoeddusrwydd Artes Mundi i mi fynd â’n nheulu i adolygu arddangosfa eleni. Mae gen i blant eithaf diwylliedig (dwi’n gobeithio!), ond ron i’n poeni y byddai’r cyfan yn ormod iddyn nhw. Mae gan gelf gyfoes enw am fod yn ddadleuol ac mae rhai artistiaid amlwg hyd yn oed yn credu y dylid gwahardd plant o orielau celf. Ydw i wir am fynd â fy nhri phlentyn – un bron yn bump, un yn dair a’r llall yn saith mis – i’r arddangosfa hon a gynhelir bob dwy flynedd o waith rhai o artistiaid cyfoes mwyaf blaenllaw’r byd, a gwobr gelfyddydau fwyaf y DU?\nDoedd dim angen i fi boeni. Nid yn unig mae Artes Mundi yn croesawu plant, mae ganddyn nhw gyfres o weithdai pwrpasol ar gyfer teuluoedd, gyda staff wrth law i helpu pobl ifanc i ymateb yn greadigol i’r hyn maen nhw’n ei weld. Roedd y gweithdy yr aethom iddo yn Amgueddfa Genedlaethol Caerdydd heddiw yn agor arddangosfa Artes Mundi ac yn dechrau ymgyrch genedlaethol flynyddol Y Darlun Mawri geisio annog pobl i gymryd rhan mewn gweithgareddau creadigol. Dan arweiniad yr hyfryd Sera Wyn, ein tasg oedd cyfrannu at waith celf cydweithredol mewn ymateb i osodiad Carlos Bunga, Exodus. Mae’r artist o Bortiwgal yn enwog am ei weithiau mawr ar safleoedd penodol, a ysbrydolir gan y gofod y mae’n gweithio ynddo. Wedi’i wneud o gardbord, tâp pacio a phaent gwyn, mae Exodus yn strwythur trawiadol. Yn ôl Sera, fe’i hysbrydolwyd gan y ddwy golofn anferth yn yr oriel. Roedd y ddau fach, E ac O, yn credu ei fod yn wych, fel rhyw fath o gastell anferth.\nMae panel gwybodaeth gerllaw yn dweud wrthym fod y teitl, Exodus, “yn awgrymu mudo torfol a phobloedd ar wasgar, bywydau crwydrol a llif cyson ffordd o fyw fyrhoedlog”. Mae’n rhaid i mi gyfadde’ nad dyna ddaeth i’r meddwl wrth gerdded rhwng y colofnau cardbord, ond mi roedd y cyferbyniad rhwng symlrwydd ei ddeunyddiau a natur ormesol ac anferth y gosodiad yn ennyn chwilfrydedd yndda’ i. Mae’n teyrnasu dros yr oriel yn bendant, sydd hefyd yn cynnwys gwaith Theaster Gates, A Complicated Relationship Between Heaven and Earth or When We Believe, sylwebaeth ar arferion a chrefydd. Roedd hwn yn cynnwys pen gafr ar bedestal olwynion, yn symud o gwmpas trac rheilffordd. Ron i’n poeni y byddai hyn yn dychryn fy mhlant ond roedden nhw’n hoffi’r trac, gan ei fod yn eu hatgoffa o’r un sydd gennym ni gartref.\nMi wnes i osgoi gosodiad fideo Omer Fast gan ei fod yn ymdrin â rhyfel Afghanistan a bod rhannau ohono’n dreisgar, felly don i ddim yn credu ei fod yn addas i blant ifanc. Oddi yno, aeth Sera â ni, a dau deulu arall, i ardal ddysgu mewn stiwdio gelf yng nghefn yr oriel. Ar y ffordd, aethom drwy arddangosiad rhyfeddol Renzo Martin o fodelau hunanbortread a wnaed o siocled gan weithwyr planhigfeydd yn y Congo, a gwaith Renata Lucas – Falha (Failure) – nifer o baneli llawr pren gyda dolenni a cholfachau sy’n galluogi ymwelwyr i greu eu cerfluniau eu hunain.\nMae hwn yn lle creadigol gwych, yn olau ac eang, ac wedi’i addurno â gwaith celf plant. Mi fydden i’n tybio mai grwpiau ysgol sy’n defnyddio’r lle’n bennaf. Yma, gofynnwyd i ni ddewis o blith bocsys cardbord ac fe gawson ni ddarnau o gerdyn mewn gwahanol siapiau, meintiau a lliwiau, a thâp, glud a siswrn er mwyn i ni greu ystafell. Bydd yr holl ystafelloedd sy’n cael eu creu yn ystod yr wythnos yn cael eu rhoi gyda’i gilydd i greu gwaith celf. Bu’r ddau fach yn dadlau pa focs i’w ddefnyddio, gan benderfynu defnyddio bocs bach yn y diwedd a oedd wedi’i beintio’n felyn y tu mewn yn barod. Fe benderfynon nhw’n gyflym eu bod nhw am wneud ystafell wely. Dechreuodd E Bach greu gwely ac roedd O am wneud wardrob. Mi wnes i awgrymu y gallen ni wneud sêr a fyddai’n disgleirio yn y tywyllwch i’w rhoi ar y nenfwd, fel yn eu hystafelloedd gwely nhw gartref, tra bod Dadi Caerdydd yn poeni bod angen gorchudd a gobennydd ar y gwely. Efallai mai’r ffaith fod gynnon ni fabi sy’n cael trafferthion torri dannedd yw’r rheswm am y dymuniad hwn i gael noson dda o gwsg! Roedd E Bach am wneud rỳg, ond fe benderfynodd yn fuan wedyn y byddai’n edrych yn well fel llun ar y wal; bu O yn gwneud astell môr-ladron. Gan ei bod hi’n hollol amlwg fod pob ystafell wely angen astell môr-ladron, ac mai celf gyfoes yw hyn, wedi’r cyfan.\nRoedd Dadi Caerdydd a minnau’n gadael i’r ddau fach arwain pethau, gan eu helpu pan fo angen a gwneud yn siŵr nad oedd E Bach yn cymryd drosodd. Mae O yn gallu mynd yn rhwystredig pan na fydd o’n gallu gwneud yr un pethau â’i chwaer, felly fe wnaethon ni’n siŵr ei fod o’n cael yr un cyfle â hi i gyfrannu fel roedd o’n gallu. Roedd y ddau wrth eu bodd efo’r gwaith terfynol, ac yn gyffrous wrth weld beth oedd y plant eraill wedi’i greu. Roedd un ferch fach wedi creu ystafell fyw, gyda chwpanau coffi ar fatiau diod (rhywun wedi’i dysgu’n dda!), a dwy chwaer wedi creu byd hudol y tylwyth teg. Roedd yr ystafelloedd yn edrych yn wych gyda’i gilydd a chyda gweithdai tebyg yn cael eu cynnal drwy’r gwyliau hanner tymor, bydd y cyfan yn werth i’w weld mae’n siŵr erbyn diwedd yr wythnos.\nDwi ddim yn siŵr faint wnaeth fy mhlant i ei ddeall am yr hyn roedd yr artistiaid yn ceisio ei gyfleu drwy eu gwaith, ond fe wnaethon nhw fwynhau yn bendant ac fe wnaeth yr arddangosfa eu hysgogi i feddwl yn greadigol. Pwy ddylai ennill y wobr? Roedd E bach yn bendant bod pob artist wedi gweithio’n galed a bod pawb yn dda, felly bod pob un yn haeddu gwobr. Fel rydym ni rieni yn ei ddweud yn aml, y cymryd rhan sy’n bwysig… ac yn ein hachos ni, fe wnaeth y cymryd rhan, yn hytrach na dim ond gweld y gweithiau, helpu ein teulu bach ni i ddeall byd celf gyfoes lawer mwy na roedden ni o’r blaen.\nMae arddangosfa Artes Mundi yn para o 24 Hydref i 22 Chwefror 2015. Mae wedi’i lleoli ar dri safle – Amgueddfa Genedlaethol Caerdydd, Canolfan Gelfyddydau Chapter Caerdydd a Ffotogallery, Penarth. Mynediad am ddim. Cyhoeddir yr enillydd ar 22 Ionawr 2015. Cynhelir gweithdai teuluoedd Y Darlun Mawr tan ddydd Sul 2 Tachwedd am 11am, 1pm a 3pm yn Amgueddfa Genedlaethol Caerdydd. Mae’r gweithdai am ddim ond mae’n rhaid i chi archebu lle ar y diwrnod yn y ddesg wybodaeth yng nghyntedd yr amgueddfa. Nodwch, mae’r amgueddfa ar gau ar ddydd Llun. I gael manylion am ddigwyddiadau addas i deuluoedd, ewch i www.artesmundi.org\nYMWADIAD: Cefais wahoddiad gan Artes i weld yr arddangosfa a chymryd rhan yn y gweithdy. Ni dderbyniais unrhyw dâl am y sylwadau hyn a fy marn i yw’r cyfan.


Bacteriwm Clefyd y Lleng Filwyr - Cyngor Bwrdeistref Sirol Pen-y-bont ar Ogwr\nBacteriwm sy’n achosi Clefyd y Lleng Filwyr yw Bacteriwm Clefyd y Lleng Filwyr. Mae Bacteriwm Clefyd y Lleng Filwyr i’w gael mewn dyfrgyrsiau naturiol, megis afonydd a phyllau. Gall hefyd halogi a thyfu mewn systemau dŵr eraill megis tanciau dŵr poeth, tyrrau oeri, gwasanaethau dŵr poeth ac oer, a ffynhonnau addurniadol. Gall y bacteriwm oroesi ar dymheredd isel, ond mae’n ffynnu ar dymheredd o 20°C - 45°C.\nMath o niwmonia sy’n gallu bod yn angheuol yw Clefyd y Lleng Filwyr. Gall effeithio ar bawb, ond mae rhai unigolion yn wynebu risg uwch o gael eu heintio oherwydd eu hoedran, afiechydon presennol a dewisiadau o ran eu ffordd o fyw, megis ysmygu.\nEffeithir ar unigolyn gan y clefyd trwy fewnanadlu dafnau bychain o ddŵr sydd wedi’u halogi â Bacteriwm Clefyd y Lleng Filwyr. Fel arfer mae angen i’r dafnau o ddŵr fod mewn tawch neu lwch dŵr. Unwaith y mae’r bacteriwm yn yr ysgyfaint, mae’n lluosogi a gall achosi naill ai niwmonia neu afiechyd llai difrifol sy’n debyg i’r ffliw, a adwaenir fel clefyd Pontiac. Nid yw’r clefyd yn gallu cael ei drosglwyddo o un person i’r llall, a hysbysir ynghylch y mwyafrif o'r achosion fel achosion ar eu pen eu hunain; fodd bynnag, mae achosion lluosog yn gallu digwydd.\nGal symptomau Clefyd y Lleng Filwyr ddechrau o 12 i 19 diwrnod ar ôl dod i gysylltiad â’r haint cychwynnol; fodd bynnag y cyfnod magu mwyaf cyffredin rhwng cael eich heintio a dechrau profi symptomau yw 6 i 7 niwrnod. Mae’r symptomau fel arfer yn rhai tebyg i’r ffliw i ddechrau, am 1 i 2 ddiwrnod mewn achosion nodweddiadol, ac maent yn cynnwys:\nUnwaith y mae’r bacteria’n dechrau effeithio ar eich ysgyfaint, gallwch hefyd brofi symptomau niwmonia, megis:\nCyfog ac/neu chwydu;\nBod yn fyr eich anadl;\nPoen yn y frest; ac/neu\nEr mwyn cydymffurfio â’u dyletswyddau cyfreithiol, mae’n rhaid i gyflogwyr a’r rheiny sydd â chyfrifoldebau am reoli adeiladau gynnal asesiad o’r risgiau a pharatoi cynllun ysgrifenedig ar gyfer rheoli’r risg o ganlyniad i ddod i gysylltiad â Bacteriwm Clefyd y Lleng Filwyr.\nDylai’r asesiad gynnwys disgrifiad o’r canlynol:\nY system dŵr poeth ac oer (mae cynllun neu ddiagram cynllunio cyfoes yn ddigonol);\nPwy sy’n gyfrifol am gynnal yr asesiad a rheoli’r broses o’i weithredu;\nSut i weithio’r system yn ddiogel ac yn gywir;\nPa ddulliau rheoli a rhagofalon eraill fydd yn cael eu defnyddio; a hefyd\nY gwiriadau a fydd yn cael eu cynnal ar y dulliau rheoli a pha mor aml y bydd y gwiriadau hyn yn cael eu cynnal, i sicrhau eu bod yn parhau i fod yn effeithiol.\nDylai gwasanaethau dŵr weithredu ar dymheredd sy’n atal Bacteriwm Clefyd y Lleng Filwyr rhag lluosogi. Mae hyn yn golygu y dylai dŵr poeth gael ei storio ar dymheredd o 60oC neu fwy, y dylai dŵr poeth gael ei ddosbarthu fel bod tymheredd y dŵr sy’n dod allan o’r tapiau’n cyrraedd 50oC o leiaf o fewn un funud i ddechrau rhedeg ac y dylai dŵr oer gael ei storio a’i ddosbarthu ar dymheredd o 20oC neu lai.\nCeir mwy o wybodaeth am Glefyd y Lleng Filwyr ar wefan yr Awdurdod Gweithredol Iechyd a Diogelwch yn www.hse.gov.uk a gwefan yr Asiantaeth Diogelu Iechyd yn www.hpa.org.uk


Y sioc o glywed am farwolaeth Hag – Clonc360\nY sioc o glywed am farwolaeth Hag\nBu farw’r Cynghorydd Hag Harris yn sydyn heddiw\nMae tref Llanbed yn fud heddiw wedi i’w thrigiolion glywed am farwolaeth sydyn y Cynghorydd Hag Harris bore ’ma yn 66 oed.\nYn gyn Faer tref Llanbed ar sawl achlysur, roedd yn un o gynghorwyr mwyaf profiadol cyngor y dref ac yn gynghorydd sir ar Lanbed ers blynyddoedd maith.\nCofia llawer o bobl ef yn golchi ffenestri fel gawedigaeth a bu’n rhedeg siop recordiau ail law adnabyddus yn Stryd y Bont wedi hynny.\nDywedodd Maer y Dref Y Cynghorydd Helen Thomas\n“Mae’n dristwch i ni fel cyngor tref i glywed am farwolaeth y cynghorydd Hag Harris. Fel cynghorydd, cynghorydd sir a ffrind i lawer yn Llanbedr Pont Steffan bydd colled fawr ar ei ôl. Estynnwn ein calonnau at Eiry a’r teulu ar yr amser trist hwn.”\nDaeth yn wreiddiol o ardal Coventry ac fel myfyriwr daearyddiaeth ym Mhrifysgol Dewi Sant Llanbed fe syrthiodd mewn cariad â’r ardal hon a dysgu Cymraeg yn llwyddiannus.\nTreuliodd ei oes yn gwasanaethu’r dref a’i phobl. Roedd yn aelod selog o’r Blaid Lafur a bu’n gadeirydd ar Gyngor Ceredigion.\nDywedodd Ben Lake, Aelod Seneddol Ceredigion,\nDiwrnod trist ofnadwy heddiw yn Llambed, wrth i ni glywed am farwolaeth y Cynghorydd Hag Harris. Roedd Hag yn adnabyddus i bawb, yn bresenoldeb parhaol yn y dref, a phob tro’n barod ei gymwynas. Gwasanaethodd Llambed fel Cynghorydd Tref a Sir am ddegawdau, gan wneud cyfraniad sylweddol i holl fudiadau a digwyddiadau’r dref.\nRoedd ganddo ddiddordebau eang ac yn eu plith oedd rhedeg gyda Chlwb Sarn Helen.\nRoedd yn gefnogol dros ben i bopeth yn Llanbed a braf oedd ei gyfarfod am sgwrs ar strydoedd y dref. Roedd ganddo amser i bawb.\nMae John Phillips, cyn brif weithredwr Dyfed yn sôn am Hag yn ei gyfrol ‘Agor Cloriau’ ac yn dweud ei fod yn allweddol o ran cefnogaeth i bolisi iaith y sir yn ystod y cyfnod cythryblus ar ddechrau’r nawdegau.\nMae dwy sedd gyhoeddus bellach yn wag a fydd yn anodd iawn eu llenwi. Dim ond un Hag oedd o ran enw, ond roedd ei gyfraniad yn niferus iawn.\nBu farw ei wraig Jan rhai blynyddoedd yn ôl ac mae’n gadael tri mab Joe, Tomos a Daniel a’u teuluoedd, ei ddyweddi Eiry, teulu a chyfeillion niferus.\nYmatebodd Joe drwy ddweud\n“Roedd e’n dad gwych i Dan, Tom, a fi. Treulion ni flynyddoedd yn creu atgofion anhygoel yn y mynyddoedd, y goedwig, ar ochr (y canol i Hag) caeau pêl-droed, ac yn y tŷ fel teulu. Teithiais i nôl i Lambed heddiw ar ôl clywed y newyddion, ac rwy’n teimlo’n falch iawn am y negeseuon calonogol mae’r gymuned yn anfon i ni fel teulu. Diolch oddi wrthon ni i gyd.”\nDanfonnir cydymdeimlad i’w deulu annwyl a phawb a oedd yn ei adnabod sy’n teimlo’r golled o glywed y newyddion heddiw.


Gerda Roper: Dosbarth Celf – Paentio Blodau (5-10 oed) - MOMA Machynlleth\nGerda Roper: Dosbarth Celf – Paentio Blodau (5-10 oed)\n3rd Awst 2021\nYm misoedd hyfryd yr haf, mae blodau hardd o’n cwmpas ymhobman. Ydyn nhw’n bwrw swyn arnon ni gyda’u holl hyfrydwch? Yn sicr maen nhw’n newid deinameg unrhyw stafell lle maen nhw’n cael eu gosod… os byddant yn cael eu hail-greu mewn paentiad neu arluniad, ydyn nhw’n dal i fwrw eu hud eu hunain?\nByddwn ni’n edrych ar sut y gallen ni baentio blodau fel y byddan nhw hefyd yn cyfleu’r llawenydd a’r pleser rydyn ni’n eu teimlo yn eu cylch.\nDewch â fas neu bot jam sy’n cynnwys blodau. Bydd rhai ar gael hefyd, felly peidiwch â phoeni os nad yw hyn yn bosibl.\nBydd y dosbarth yma’n dechrau gyda PowerPoint byr yn edrych ar waith deg o artistiaid sydd wedi gweithio gyda blodau.\nArtist aeddfed yw Gerda Roper sydd wrth ei bodd yn paentio ac arlunio ac sy’n arddangos ar hyn o bryd yn Ystafell y Gwladwyr yma ym MOMA. Bu’n dysgu paentio mewn adrannau celf mewn prifysgolion drwy gydol ei bywyd ac mae’n Athro Emeritws mewn Celfyddyd Gain. Mae’n credu bod a wnelo paentio lawn cymaint â beth rydych chi’n ei weld â beth rydych chi’n ei deimlo a bod y ffordd y mae paentiad yn cael ei baentio hefyd yn cyfrannu at sut mae’n cael ei ddarllen. Wrth ddysgu mae’n hoffi ymchwilio i gynnwys, deunydd a methodoleg er mwyn cyfuno’r tair elfen hon yn greadigol.\nAm ddim ond rhaid archebu lle ymlaen llaw.


Llawfeddygaeth adolygu prosthesis pen-glin: yr hyn y mae angen i chi ei wybod\nEU : https://www.hebergementwebs.com/osasuna/belauneko-protesia-berrikusteko-kirurgia-zer-jakin-behar-duzun\nEr bod mewnblaniadau heddiw wedi'u cynllunio i bara am nifer o flynyddoedd, mae'n bosibl\nPan nad yw arthroplasti o'r pen-glin yn gweithio'n iawn mwyach, mae angen adolygu llawfeddygol yn aml. Yn ystod y driniaeth hon, mae llawfeddyg yn disodli'r hen ddyfais gydag un newydd.\nNid yw llawdriniaeth adolygu yn rhywbeth i'w gymryd yn ysgafn. Mae'n fwy cymhleth na chyfanswm pen-glin newydd (neu gychwynnol) amnewid pen-glin (TKR) ac mae ganddo lawer o'r un risgiau. Serch hynny, amcangyfrifir bod dros 22,000 gweithrediadau adolygu pen-glin yn cael eu perfformio yn yr Unol Daleithiau bob blwyddyn. Mae mwy na hanner y triniaethau hyn yn digwydd o fewn dwy flynedd i'r feddygfa amnewid pen-glin cychwynnol.\nPam mae llawdriniaeth adolygu yn fwy cymhleth na'r llawdriniaeth gychwynnol\nMae'n bwysig nodi bod arthroplasti adolygunid yw amnewid pen-glin yn cynnig yr un hyd oes â'r arthroplasti cychwynnol (tua 10 mlynedd fel arfer yn lle 20). Mae trawma cronedig, meinwe craith a diraddiad mecanyddol cydrannau yn arwain at berfformiad is. Mae diwygiadau hefyd yn fwy tueddol o gael cymhlethdodau.\nMae gweithdrefn adolygu fel arfer yn fwy cymhleth na'r feddygfa amnewid pen-glin wreiddiol oherwydd rhaid i'r llawfeddyg dynnu'r mewnblaniad gwreiddiol, a fyddai wedi tyfu yn yr asgwrn presennol. Hefyd, unwaith y bydd y llawfeddyg yn tynnu'r prosthesis, mae llai o asgwrn ar ôl. Mewn rhai achosion, efallai y bydd angen impiad esgyrn - impiad o ddarn o asgwrn a drawsblannwyd o ran arall o'r corff neu gan roddwr - i gynnal y prosthesis newydd. Mae impiad esgyrn yn ychwanegu cefnogaeth ac yn annog tyfiant esgyrn newydd.\nFodd bynnag, mae'r weithdrefn yn gofyn am gynllunio cynweithredol ychwanegol, offer arbenigol, a mwy o sgil.llawfeddygol nce. Mae llawfeddygaeth yn cymryd mwy o amser nag amnewidiad pen-glin cynradd cychwynnol.\nOs oes angen llawdriniaeth adolygu, byddwch chi'n profi symptomau penodol. Mae'r arwyddion o draul neu fethiant gormodol yn cynnwys:\nllai o sefydlogrwydd neu swyddogaeth lai y pen-glin\nmwy o boen neu haint (sydd fel arfer yn digwydd yn fuan ar ôl y driniaeth gychwynnol)\ntoriad esgyrn neu fethiant llwyr y ddyfais\nMewn achosion eraill, gall darnau o'r prosthesis dorri ac achosi i ronynnau bach gronni o amgylch y cymal.\nRhesymau dros adolygu\nDiwygiadau tymor byr: haint, llacio impl methiant y weithdrefn ddyledus neu fethiant mecanyddol\nMae haint fel arfer yn cyflwyno o fewn dyddiau neu wythnosau ar ôl llawdriniaeth. Fodd bynnag, gall haint ddigwydd mewn sawl ffordd hefyd.Flynyddoedd ar ôl llawdriniaeth.\nGall haint ar ôl llawdriniaeth i osod pen-glin newydd arwain at gymhlethdodau difrifol. Fel rheol mae'n cael ei achosi gan facteria sy'n casglu o amgylch y clwyf neu y tu mewn i'r ddyfais. Gellir cyflwyno haint trwy offerynnau halogedig neu gan bobl neu wrthrychau eraill yn yr ystafell lawdriniaeth.\nOherwydd rhagofalon eithafol a gymerir yn yr ystafell lawdriniaeth, anaml y bydd haint yn digwydd. Fodd bynnag, os bydd haint yn digwydd, gall arwain at adeiladwaith hylif ac o bosibl ei adolygu.\nOs byddwch chi'n sylwi ar unrhyw chwydd anarferol, tynerwch, neu hylif yn gollwng, cysylltwch â'ch llawfeddyg ar unwaith. Os yw'ch llawfeddyg yn amau bod problem gyda'ch pen-glin artiffisial presennol, gofynnir i chi gael archwiliad a gwerthusiad. Mae hyn yn cynnwys pelydrau-X ac o bosibl diagnosteg delweddu eraill fel sgan CT neu MRI. Gall yr olaf ddRhowch gliwiau pwysig am golli esgyrn a phenderfynwch a ydych chi'n ymgeisydd addas ar gyfer adolygiad.\nMae gan bobl sydd â hylif adeiladu o amgylch eu pen-glin artiffisial weithdrefn sugno i gael gwared ar yr hylif. Mae'r meddyg yn anfon yr hylif i labordy i bennu'r math o haint ac a oes angen llawdriniaeth adolygu neu gamau triniaeth eraill.\nAdolygiadau tymor hir: poen, stiffrwydd, ysbeilio oherwydd gwisgo cydrannau mecanyddol, datgymaliad\nGall gwisgo a llacio'r mewnblaniad yn y tymor hir ddigwydd dros y blynyddoedd.\nMae ffynonellau amrywiol wedi cyhoeddi ystadegau ar gyfraddau mewnblannu, adolygiad tymor hir ar gyfer amnewid pen-glin. Yn ôl Asiantaeth Adran Iechyd a Gwasanaethau Dynol yr Unol Daleithiau ar gyfer Ansawdd ac Ymchwil Gofal Iechyd (AHRQ), ac arsylwi cleifion TKR dros gyfnod o wyth mlynedd a ddaeth i ben yn 2003, mae'r tcyfradd adolygu tymor hir yw\nam bum mlynedd neu fwy. Yn seiliedig ar feta-ddadansoddiad\no Gronfeydd Data Cyffredin y Cofrestrfeydd Byd-eang, a gyhoeddwyd yn 2011, y cyfradd adolygu yw 6% ar ôl pum mlynedd a 12% ar ôl deng mlynedd.\nCanfu dadansoddiad Healthline o oddeutu 1.8 miliwn o gofnodion iechyd a chyflogres preifat fod y gyfradd adolygu ar gyfer pob grŵp oedran o fewn pum mlynedd i gael llawdriniaeth oddeutu 7.7% . a mwy.\nMae data ar gyfraddau adolygu tymor hir yn amrywio ac yn dibynnu ar lawer o ffactorau, gan gynnwys oedran yr unigolion a arsylwyd. Mae'r siawns o gael adolygiad yn is i bobl iau. Gallwch chi leihau problemau yn y dyfodol trwy gynnal eich pwysau ac osgoi gweithgareddau sy'n rhoi straen gormodol ar y cymal, fel rhedeg, neidio, chwaraeon llys ac aerobeg effaith uchel.\nYn ystod proses o'r enw rhyddhau aseptig, mae'r bond rhwng e L'os a'r mewnblaniad yn torri i lawr wrth i'r corff geisio treulio'r gronynnau. Pan fydd y digwyddiad hwn yn digwydd, mae'r corff hefyd yn dechrau treulio'r esgyrn, a elwir yn osteolysis. Gall hyn arwain at wanhau'r asgwrn, toriad, neu broblemau gyda'r mewnblaniad gwreiddiol. Nid yw llacio aseptig yn awgrymu haint.\nLlawfeddygaeth adolygu ar gyfer haint\nFel arfer, mae adolygiad sy'n ofynnol oherwydd haint yn cynnwys dau lawdriniaeth ar wahân :, mae'r orthopedig yn tynnu'r hen brosthesis ac yn mewnosod bloc o polyethylen a sment o'r enw spacer sydd wedi'i drin â gwrthfiotigau. Bob hyn a hyn maent yn gwneud mowldiau sment fel y prosthesis gwreiddiol ac yn mewnosod tics gwrthfiotig ynddo a'i fewnblannu fel y cam cyntaf.\nYn ystod yr ail weithdrefn, mae'r llawfeddyg yn tynnu'r spacer neu'r mowldiau, yn ail-lunio ac yn ail-wynebu'r pen-glin, yna mewnblannu'r ddyfais newydd.tif pen-glin. Mae'r ddwy weithdrefn fel arfer yn digwydd tua chwe wythnos ar wahân. Mae mewnosod y ddyfais newydd fel arfer yn gofyn am 2-3 awr o lawdriniaeth, o'i gymharu â 1.5 awr ar gyfer llawdriniaeth amnewid pen-glin cynradd.\nOs oes angen impiad esgyrn arnoch chi, bydd y llawfeddyg yn tynnu'r asgwrn o'ch pen-glin fel rhan o'ch corff eich hun neu ddefnyddio asgwrn rhoddwr, a geir fel arfer trwy fanc esgyrn. Gall y llawfeddyg hefyd osod rhannau metel fel lletemau, gwifrau neu sgriwiau i gryfhau asgwrn y mewnblaniad neu ddiogelu'r mewnblaniad i'r asgwrn. Mae adolygiad yn ei gwneud yn ofynnol i'r llawfeddyg ddefnyddio dyfais brosthetig arbenigol.\nCymhlethdodau llawfeddygaeth adolygu pen-glin\nMae cymhlethdodau a all ddilyn meddygfeydd adolygu pen-glin yn debyg i y rhai ar gyfer meddygfa amnewid pen-glin. Maent yn cynnwys:\nthrombosis gwythiennau dwfn\nhaint yn y mewnblaniad newydd\nllacioo'r mewnblaniad, lle mae mwy o risg i chi os ydych dros eich pwysau\ndatgymaliad y mewnblaniad newydd y mae ei risg ddwywaith mor uchel ar gyfer llawdriniaeth adolygu ag ar gyfer PTK cychwynnol\ncolled ychwanegol neu gyflymach o feinwe esgyrn\ntoriadau esgyrn yn ystod y llawdriniaeth a allai ddigwydd os bydd yn rhaid i'r llawfeddyg ddefnyddio grym neu bwysau i gael gwared ar yr hen fewnblaniad\ngwahaniaeth yn hyd y goes sy'n deillio o fyrhau'r goes gyda'r prosthesis newydd\nffurfio asgwrn heterotopig, hynny yw, asgwrn sy'n datblygu ar ben isaf y forddwyd ar ôl llawdriniaeth (mae heintiau ar y cyd ar ôl llawdriniaeth yn cynyddu'r risg.)\nCyfradd morbidrwydd a marwolaeth\nYn yr un modd ag amnewid pen-glin cynradd, y gyfradd marwolaeth 30 diwrnod ar ôl adolygu pen-glin mae llawdriniaeth yn isel, rhwng 0.1% a 0.2%, yn ôl dadansoddiad HealthlineCofnodion cyflogres Medicare a phreifat. Y cyfraddau cymhlethdod amcangyfrifedig yw:\nthrombosis gwythiennau dwfn: 1.5%\nhaint dwfn: 0.97%\nllacio'r prosthesis newydd: 10 ar 15 y cant\ndatgymaliad y prosthesis newydd: 2 i 5 y cant\nAdferiad ac Adsefydlu\nYna byddwch yn cael proses adfer ac adfer debyg i rywun sy'n cael llawdriniaeth i osod pen-glin newydd. Mae hyn yn cynnwys meddyginiaethau, therapi corfforol, a rhoi teneuwyr gwaed i atal ceuladau. I ddechrau, bydd angen dyfais cymorth cerdded arnoch chi fel ffon, baglau, neu gerddwr, ac mae'n debyg y byddwch chi mewn therapi corfforol am dri mis neu fwy.\nYn yr un modd ag ailosod y pen-glin gwreiddiol, mae'n bwysig i godi a cherdded mor gyflym â phosib. Mae angen pwysau, cywasgu, neu wrthwynebiad er mwyn i'r asgwrn wneudyn tyfu ac yn rhwymo'n iawn i'r mewnblaniad.\nMae'r amser adfer ar ôl adolygu llawdriniaeth pen-glin yn amrywio o lawdriniaeth pen-glin gyntaf unigolyn. Mae rhai pobl yn cymryd mwy o amser i wella ar ôl cael llawdriniaeth adolygu, tra bod eraill yn gwella'n gyflymach ac yn profi llai o anghysur nag yn ystod y RTK cychwynnol.\nOs ydych chi'n meddwl bod angen i chi gael adolygiad, siaradwch â'ch meddyg ac archwiliwch eich cyflwr i ddeall a yw rydych chi'n ymgeisydd da am lawdriniaeth.\nDiweddariad coronavirus: yn y 2 wladwriaeth hon yn yr UD, mae pob sir wedi'i rhestru fel trosglwyddiad uchel\n2021-07-27 05:04:48 | Iechyd\nAr hyn o bryd mae Florida ac Arkansas yn rhannu gwahaniaeth difrifol o ran lledaeniad y coronafirws. ...\nDau gyfnod mewn un mis: 6 achos\n2021-07-27 02:02:41 | Iechyd\nMae'r cylch mislif ar gyfartaledd yn para 28 diwrnod ond gall amrywio o 24 i 38 diwrnod. Os yw cylchred mislif yn fyrrach, gall person gael ei gyfnod fwy nag unwaith y mis. Er nad yw newidiadau achlysurol yn y cylch mislif yn anarferol, yn aml gall cael dau gyfnod y mis nodi problem. Chwe achos posi...\nCynghori a rhybuddio: beth ydyn nhw a sut i'w cymryd yn ddiogel\n2021-07-27 02:00:23 | Iechyd\nMae Advil and Aleve yn ddau gyffur dros y cownter (OTC) sy'n perthyn i ddosbarth o gyffuriau o'r enw cyffuriau gwrthlidiol anlliwiol (NSAIDs). Gall pobl gymryd y cyffuriau hyn i helpu i leihau llid a phoen neu i helpu i reoli Mae'r erthygl hon yn darparu gwybodaeth ar sut Mae Advil and Aleve yn gwei...\nDŵr reis ar gyfer y croen: buddion posibl, paratoi a defnyddio\n2021-07-27 01:55:37 | Iechyd\nMae llawer o bobl yn defnyddio dŵr reis ar gyfer y croen naill ai i wella ei ymddangosiad neu i leddfu cyflyrau fel ecsema. Mae rhai cwmnïau harddwch yn honni bod gan ddŵr reis briodweddau gwrth-heneiddio, ond prin yw'r dystiolaeth wyddonol i gefnogi'r honiadau hyn. Dŵr reis yw'r hylif â starts sy'n...\nProtein: defnyddiau, ffynonellau a gofynion\n2021-07-27 01:47:31 | Iechyd\nMae protein yn facrofaetholion. Mae'n un o'r tri maetholion a geir mewn bwyd y mae eu hangen ar y corff mewn symiau mawr. Mae'n hanfodol ar gyfer cynnal ac adeiladu meinwe'r corff a chyhyrau. Mae proteinau'n cynnwys cyfansoddion bach o'r enw asidau amino. Mae cannoedd o asidau amino yn bodoli ym myd...\nSyndrom Premenstrual (PMS): Beth ydyw, symptomau a thriniaethau\n2021-07-27 01:42:33 | Iechyd\nMae PMS, neu PMS, yn cyfeirio at y symptomau corfforol a seicolegol y mae menywod yn eu profi yn ystod yr wythnos neu ddwy cyn eu cyfnod. Mae helyntion, chwyddedig, crampiau a hwyliau ansad ymhlith y symptomau mwyaf cyffredin o PMS. I rai, mae'r symptomau hyn yn anghyfleustra bach. I eraill, gall y ...\nSymptomau canser mewn menywod: y fron, ceg y groth a mwy\n2021-07-27 01:37:23 | Iechyd\nMae canser yn glefyd sy'n digwydd pan fydd celloedd yn y corff yn newid ac yn dechrau tyfu'n annormal. Bydd symptomau canser mewn menywod yn dibynnu ar ble mae yn y corff, ei faint, a sut mae'n effeithio ar organau cyfagos. Gall menywod ddatblygu llawer o'r un mathau o ganser â dynion. Ond dim ond y...\nPlacenta previa: symptomau, uwchsain a thriniaeth\n2021-07-27 01:32:49 | Iechyd\nOs yw'r brych yn rhannol neu'n gyfan gwbl yn blocio'r llwybr esgor trwy'r wain yn rheolaidd, gall meddyg ei alw'n brych previa. Mae'r brych yn organ sy'n datblygu y tu mewn i'r groth yn ystod beichiogrwydd. Mae'n cyflenwi ocsigen a maetholion i'r ffetws sy'n datblygu. Mae placenta previa yn cynnwys ...\nTethau dolurus ac ofylu: a yw'n arwydd o feichiogrwydd?\n2021-07-27 01:23:54 | Iechyd\nGall lefelau hormonau newidiol o amgylch ofyliad achosi tethau dolurus neu fronnau tyner. Fodd bynnag, nid yw hyn o reidrwydd yn arwydd o ofylu na beichiogrwydd. Mae pawb yn wahanol, ac nid yw poen y fron yn ddangosydd dibynadwy o ofylu. Dylai pobl sy'n monitro eu ffrwythlondeb edrych am symptomau e...\nPa mor effeithiol yw lozenges testosteron: sgîl-effeithiau a buddion\n2021-07-27 01:12:27 | Iechyd\nMae llawer o weithwyr proffesiynol fferyllol yn hyrwyddo buddion therapi amnewid testosteron. Maent yn honni y gall gweinyddu'r hormon hwn fel gel, pigiad, neu granule leddfu symptomau testosteron isel, a all gynnwys: diogi libido isel ac anhawster cynnal codiad colli egni colli gwallt cynyddu brast...\nPoen ar y cyd bysedd traed mawr: achosion a rhyddhad\n2021-07-27 01:03:14 | Iechyd\nGall pobl brofi poen yng nghymal y bysedd traed mawr oherwydd llawer o broblemau cyffredin, gan gynnwys arthritis, anafiadau, a bynionau. Gall poen wneud gweithgareddau dyddiol, gan gynnwys cerdded, yn anoddach. Mae'r cymal metatarsophalangeal (MTP) yn atodi'r bysedd traed mawr i'r droed. Mae'r cyma...\nStraenau canabis: y gorau o indica, sativa, hybrid a mwy\n2021-07-27 00:56:40 | Iechyd\nMae canabis yn bodoli mewn sawl math ac isrywogaeth. Mae gan drinwyr a ffermwyr hanes hir o ddewis gwahanol fathau â nodweddion penodol i greu hybridau a straenau penodol, ac mae gan bob math o ganabis grynodiad gwahanol o ganabinoidau tetrahydrocannabinol (THC), canabidiol (CBD), yn ogystal â chyfa...\nMers-cov: symptomau, achosion, ffactorau risg a thriniaeth\n2021-07-27 00:47:01 | Iechyd\nMae Syndrom Resbiradol y Dwyrain Canol (MERS) yn cael ei achosi gan coronafirws. Wedi'i nodi gyntaf yn Saudi Arabia yn 2012, mae'r firws yn dal i achosi epidemigau lleol heddiw. Mae MERS yn cael ei achosi gan coronafirws syndrom anadlol y Dwyrain Canol (MERS-CoV). Mae gan y mwyafrif o bobl sy'n datb...\nArwyddion o orddos opioid a sut i helpu\n2021-07-27 00:39:58 | Iechyd\nGall gorddos opioid ddigwydd pan fydd person yn cymryd dos rhy uchel, yn cymysgu opioidau â sylweddau eraill, neu'n cymryd opioidau y mae meddyg wedi'u rhagnodi ar gyfer rhywun arall. Mae angen sylw meddygol ar unwaith ar orddos opioid oherwydd gall fod yn angheuol. Dylai unrhyw un sy'n profi neu'n ...\nTwrci: maeth, buddion a diet\n2021-07-27 00:35:52 | Iechyd\nMae'n anodd dychmygu trît gwyliau heb y twrci. P'un a ydych chi'n meddwl am Ddiolchgarwch neu'r Nadolig, mae twrci yn stwffwl ar rai adegau o'r flwyddyn, ac er bod y gwyliau'n amser gwych i fwyta twrci, mae twrci hefyd yn gig brechdan poblogaidd ac yn ddewis arall gyda chig eidion daear trwy gydol y...


Ap ffôn yn helpu i gadw pobl allan o'r ysbyty - Bwrdd lechyd Prifysgol Bae Abertawe\n› Ap ffôn yn helpu i gadw pobl allan o'r ysbyty\nMae mynediad ar unwaith i ymgynghorwyr ysbyty i gael cyngor arbenigol yn gwneud gwahaniaeth mawr i feddygon teulu a gweithwyr gofal iechyd proffesiynol eraill ledled Bae Abertawe.\nFis diwethaf y Bwrdd Iechyd oedd y cyntaf yng Nghymru i lansio Consultant Connect, sydd wedi'i ddefnyddio'n llwyddiannus gan y GIG yn Lloegr a'r Alban.\nGyda chefnogaeth Llywodraeth Cymru, fe'i datblygwyd yma yn gyflym iawn - mewn ond 72 awr yn lle'r chwech i wyth wythnos arferol.\nChwith Dr Ceri Todd, sydd wedi defnyddio Consultant Connect sawl gwaith\nErs mynd yn fyw ar Ebrill 10, mae'r ap wedi cael ei lawrlwytho gan 200 o feddygon teulu, parafeddygon a gweithwyr proffesiynol perthynol i iechyd.\nOs ydyn nhw gyda chlaf yn y gymuned ac nad ydyn nhw'n siŵr beth i'w wneud, gallant ddefnyddio'r ap i ddeialu rhif i'r arbenigwr perthnasol o fewn ychydig eiliadau - 24/7.\nMae tystiolaeth yn awgrymu bod hyn wedi osgoi derbyniadau i'r ysbyty neu atgyfeiriadau cleifion allanol mewn mwy o hanner yr achosion, ar adeg pan mae'r GIG yn wynebu'r her fwyaf yn ei hanes 72 mlynedd.\nErs lansio Consultant Connect, mae'r gwasanaeth wedi derbyn 141 o alwadau gan 29 o wahanol feddygfeydd ar draws ardal Bae Abertawe.\nMae Dr Ceri Todd, sy'n arwain Clwstwr Iechyd y Ddinas o feddygfeydd yn Abertawe, ymhlith y rhai sydd wedi manteisio arno.\n“Roedd yn ddefnyddiol ac effeithlon dros ben” meddai Dr Todd.\n“Gallwn ei gyrchu trwy ap ffôn symudol sy'n golygu nad ydym yn clymu ein llinellau ffôn ar adeg pan mae pob un ohonom yn gorfod cynnal brysbennu dros y ffôn gyda chleifion.\n“Rydw i wedi ei ddefnyddio ddwy neu dair gwaith ac roedd mor hawdd. Nid oes raid i chi ddal i edrych i fyny'r rhif cywir ac mae uniongyrchedd yr ymateb. Ni allaf ei feio mewn gwirionedd. ”\nI ddechrau, canolbwyntiodd y gwasanaeth ar ymholiadau COVID-19, ynghyd ag ymholiadau meddygol cyffredinol brys ac ymholiadau meddygaeth arennol, diabetes a gofal lliniarol.\nMae hyn bellach wedi ehangu i gynnwys gofal geriatreg cymunedol, endocrinoleg, gastroenteroleg, a derbyniadau meddygol acíwt.\nDywedodd Dr Todd : “Gorau po fwyaf o adrannau y gallant eu hychwanegu. Mae'n ddefnyddiol iawn mewn gwirionedd. ”\nOchr yn ochr â meddygfeydd, darparwyd mynediad at Consultant Connect i Dîm Clinigol Acíwt Abertawe, Ysbyty Cefn Coed, Carchar Ei Mawrhydi Abertawe, y tîm ffisiotherapi cyhyrysgerbydol, tîm cymunedol anableddau dysgu, tîm nyrsio rhanbarthol a thîm iechyd meddwl cymunedol.\nDywedodd Dirprwy Gyfarwyddwr Meddygol Dros Dro Bae Abertawe, Dr Alastair Roeves: “Mae parodrwydd meddygon a nyrsys o ofal eilaidd i godi’r ffôn a chefnogi cydweithwyr sy’n gweithio allan yn y gymuned i gadw cleifion yn ddiogel wedi creu argraff fawr arnaf.\n“Hyd yn hyn, mae 141 o alwadau wedi’u gwneud. Mae gennym dystiolaeth bod 56 y cant wedi arwain at y claf i beidio â chael ei atgyfeirio neu ei dderbyn i'r ysbyty neu'r adran cleifion allanol.\n“Ar adeg pan mae meddygon teulu a thimau cymunedol yn gweithio’n galed i gadw pobl yn ddiogel gartref, mae’r gwasanaeth Cyswllt Ymgynghorol hwn yn gwneud gwahaniaeth yn barod.”\nGallwch ddarllen ein stori lansio Consultant Connect yma.


Celfyddydau Byw Cymru | Digital Innovation Fund for the Arts in Wales\nRhannu celfyddyd o’r Gymru wledig\nMae’n elusen gelfyddydol addysgiadol yng Nghrucywel, Powys.\nan weithio gydag artistiaid proffesiynol, mae’n defnyddio’r celfyddydau i ymgysylltu, ysbrydoli a gwella ansawdd bywyd cymunedau gwledig – yn enwedig i bobl ifainc ac oedolion bregus – drwy ymgyfranogi o’r celfyddydau.\nArchwiliant sut y gallant ddefnyddio technoleg i alluogi artistiaid i greu a chyflwyno gwaith i gynulleidfaoedd yn ddigidol mewn lleoliadau diarffordd heb gysylltedd neu gydag ychydig yn unig.\nDisgrifiodd Rebecca Spooner y prosiect inni’n fanwl:\nYma yn y Mynydd Du a Pharc Cenedlaethol y Bannau Brycheiniog, gweithiwn gyda llawer o artistiaid talentog sy’n creu gwaith safle-benodol mewn lleoedd diarffordd. Mae’r dirwedd – er ei bod yn ffynhonnell fawr o ysbrydoliaeth i’n hartistiaid – yn her ddifrifol inni. Mewn ardaloedd gwledig, mae’n anos cael cynulleidfa ehangach i weld y gwaith ac mae atebion ar-lein yn anos oherwydd diffyg band eang neu gysylltedd wi-fi. Felly archwiliwn y posibilrwydd o ffrydio’n fyw i leoliadau, gwyliau neu gynulleidfaoedd ar-lein yn y ddinas gan ddefnyddio technoleg band eang lloeren i osgoi’r broblem.\nGweithiwn mewn sefyllfa sy’n ecolegol frau yma yn y Parc Cenedlaethol ac felly mae arnom angen ateb ag effaith mor isel â phosibl ar yr amgylchedd lleol. Yn hytrach nag ystyried llond cefn tryc o dechnoleg loeren, archwiliwn sut y gallwn addasu offer bach a allai ffitio i sach cefn i ddarparu atebion a sicrhau y darparwn brofiad cyson o safon i’r gynulleidfa.\nYn sicr – oherwydd y broses y buom yn meddwl yn fwy creadigol am dechnoleg ddigidol nag y gwnaethom erioed o’r blaen. Mae hefyd wedi’n gwneud yn llawer mwy ymwybodol o’r hyn sy’n bosibl. Agorodd ein hymchwil ein llygaid i’r ffaith bod artistiaid lleol eisoes yn gweithio gyda thechnoleg ddigidol mewn ffyrdd diddorol ac eang gan ei haddasu i’w dibenion eu hunain. Agorodd y prosiect lawer o syniadau am brosiectau digidol eraill yn yr hirdymor.\nNewidia sut y cyfathrebwn â’n cynulleidfaoedd, ond y wir effaith fydd sut y mae’n ein symud yn ein blaen hyd bwynt lle bydd digidol wrth wraidd yr hyn a wnawn ac yn rhan annatod o bob prosiect a rhaglen. Rhan allweddol o’r prosiect yw’r posibiliad o gyflogi rheolwr digidol llawrydd a wna gyfraniad mawr at ymgorffori digidol drwy’n holl sefydliad.\nA fowldiodd neu newidiodd y broses arloesol eich dealltwriaeth o’r broblem?\nDo’n wir. Ar y cychwyn ein rhagdybiaeth oedd y byddai’r prosiect yn dod â chynulleidfaoedd i leoliadau diarffordd i weld y gwaith. Ond fel yr âi’r prosiect yn ei flaen, sylweddolem nad hynny oedd yr angen. Ni allwn gael cynifer o ymwelwyr mewn lle sy’n frau’n ecolegol. Y gwir gwestiwn oedd sut yr ydym yn cael y gwaith i’r cynulleidfaoedd – a sut i wneud hynny’n brofiad ystyrlon, arbennig ac o safon i bobl sy’n ei weld ar-lein. Drwy’r broses, gallem ymchwilio i sut y gwnawn hynny a thrwy siarad â chynhyrchwyr creadigol digidol gallem fowldio’r hyn y ceisiwn ei gyflawni.


Miloedd yn ffoi o danau gwyllt Califfornia – Golwg360\n9 Tachwedd 2018 am 08:15 Diweddarwyd am 09:39\nMae miloedd o bobol wedi cael eu gorfodi i adael eu cartrefi, ysgolion ac ysbytai yn Califfornia, wrth i danau gwyllt ledu dros dde’r dalaith.\nFe ddechreuodd y tanau yn ardal Hill Canyon ddydd Iau (Tachwedd 9) gan ledaenu’n gyflym tros 7,000 erw o dir.\nYn ôl adroddiadau, mae 1,200 o gartrefi wedi cael eu gwagio, ac mae’r seren deledu Kim Kardashian West ymhlith y bobol sydd wedi gorfod ffoi.\nMae fideos ar y cyfryngau cymdeithasol yn dangos ceir yn sownd mewn tagfeydd, gyda thanau cyfagos yn creu mwg trwchus.\nNid de Califfornia yn unig sydd wedi cael ei effeithio.\nYn ôl awdurdodau, mae pentref Paradise wedi cael ei “ddinistrio’n llwyr” ar ôl i wyntoedd cryfion chwythu’r tanau at dai a busnesau.\nSeland Newydd: pobol yn cael dychwelyd i’w cartrefi wedi tanau gwyllt\nCymru am herio De Affrica yn rownd gyn-derfynol Cwpan y Byd


Prentisiaethau’n allweddol i agenda sgiliau Cymru | NTFW Welsh\nPrentisiaethau’n allweddol i agenda sgiliau Cymru\nPostiwyd ar July 24, 2017 gan karen.smith\nEr bod llawer iawn o drafod wedi bod yn 2017 ar fater gadael yr Undeb Ewropeaidd, bu tua’r un faint o drafod ar rywbeth sy’n dychwelyd hefyd – Prentisiaethau. Gyda dyfodiad Ardoll Brentisiaethau Llywodraeth y Deyrnas Unedig ym mis Ebrill, mae cyflogwyr yng Nghymru’n dangos mwy o ddiddordeb nag erioed mewn cymryd rhan yn y Rhaglen Brentisiaethau.\nDaeth Brexit a’r Ardoll Brentisiaethau ar adeg pryd y mae dysgu seiliedig ar waith yng Nghymru wedi cyrraedd carreg filltir bwysig yn ei ddatblygiad sef, yn bennaf, proffesiynoli’r gweithlu.\nGyda’r holl bethau hyn mewn cof, roedd ein cynhadledd flynyddol yn Stadiwm Dinas Caerdydd fis diwethaf yn gyfle delfrydol am drafodaeth rhwng cyflogwyr, darparwyr a Llywodraeth Cymru. Daeth dros 180 o bobl i’r gynhadledd lwyddiannus gyda’r nod o gydweithio er budd unigolion, cyflogwyr ac economi Cymru yn ehangach.\nCydweithio mewn partneriaeth oedd thema anerchiad cadarnhaol Julie James, y Gweinidog Sgiliau a Gwyddoniaeth, Llywodraeth Cymru. Roedd yn braf iawn ei bod hi a siaradwyr eraill wedi cydnabod cyfraniad sylweddol yr NTfW at agenda sgiliau Llywodraeth Cymru.\nDewiswyd ‘Prentisiaethau yng Nghymru – Sylfaen economi ar gyfer y dyfodol’ yn thema i’r gynhadledd am fod yr Ardoll Brentisiaethau wedi codi ymwybyddiaeth o’r rhaglenni amrywiol sydd ar gael yng Nghymru, eu perthnasedd i weithgarwch sy’n canolbwyntio ar waith a phroffesiynoldeb yr wybodaeth sydd ynddynt.\nFel darparwyr dysgu, rydym yn helpu cyflogwyr i adolygu’r gwaith o gynllunio’r gweithlu, o ganfod gweithwyr y mae angen cynyddu eu sgiliau yn eu swydd bresennol ac o gynllunio gwaith recriwtio gan ddefnyddio’r Rhaglen Brentisiaethau. Mae’r NTfW yn chwarae rhan arweiniol yn cynnig cyngor diduedd ac arweiniad i gyflogwyr.\nWrth edrych ymlaen, mae’n rhaid i ni baratoi at ddyfodol addysg a hyfforddiant ôl-16 yn dilyn Adolygiad Hazelkorn, sy’n anelu at ‘…(d)datblygu system addysg ôl-orfodol o’r radd flaenaf’ yng Nghymru. Bydd y rhwydwaith dysgu seiliedig ar waith yn chwarae rhan allweddol wrth i ni newid y ddarpariaeth a chydweithio mwy mewn ymateb i flaenoriaethau economaidd Llywodraeth Cymru ar gyfer prentisiaethau a chanfyddiadau’r tair Partneriaeth Sgiliau Ranbarthol.\nCymerwyd cam sylweddol ymlaen at gydnabod gwaith pwysig ein sector ni ym mis Ebrill pan gafodd ymarferwyr dysgu seiliedig ar waith gofrestru am y tro cyntaf fel addysgwyr proffesiynol gyda Chyngor y Gweithlu Addysg.\nMae’r NTfW wedi dod yn bell dros y degawd diwethaf ac roedd yn amlwg i bawb a fu yn ein cynhadledd pa mor bwysig yw’r rhwydwaith yn y gwaith o wireddu agenda sgiliau Llywodraeth Cymru.\nRydym wedi cyflwyno dogfen o’r enw ‘Datrysiadau Creadigol’ i’r Gweinidog Sgiliau a Gwyddoniaeth, yn cynnig syniadau am y ffordd y gall y rhwydwaith greu rhagor o gyfleoedd am brentisiaethau a llwybrau gyrfa mewn sectorau blaenoriaeth, gan adlewyrchu’r sgiliau y mae’r Partneriaethau Sgiliau Rhanbarthol wedi nodi y bydd angen amdanynt yn y dyfodol.\nRydym yn canolbwyntio’n llwyr ar y targed a bennwyd gan Lywodraeth Cymru i ganfod o leiaf 100,000 o brentisiaid o safon uchel o bob oed yn ystod tymor y Llywodraeth bresennol. Dyna pam y buom yn cydweithio â’r CBI yn y gynhadledd i ehangu ein gweithdai i gynnwys cyfleoedd i gyflogwyr ddysgu mwy am y polisi prentisiaethau.\nFel rhan o’n cynlluniau ‘Datrysiadau Creadigol’, rydym yn trafod ymholiadau am brentisiaethau o wefan Busnes Cymru yn awr hefyd. Mae’r NTfW yn ei osod ei hunan fel cyfryngwr, yn rhoi cyngor ac arweiniad i gyflogwyr ac yn cyfeirio darparwyr at gyfleoedd. O fewn pythefnos ar ôl lansio’r gwasanaeth fis diwethaf, cawsom ymholiadau gan dros 70 o gyflogwyr, sy’n arwydd o’r effaith gadarnhaol a gawn.\nYn ogystal, trefnwyd cyfres o dri digwyddiad gwybodaeth rhanbarthol gennym – yn Llandudno ar 11 Gorffennaf, Llandrindod ar 18 Gorffennaf a Chaerdydd ar 20 Gorffennaf – ar ran Llywodraeth Cymru i roi gwybod i gyrff yn y sector cyhoeddus yng Nghymru am yr Ardoll Brentisiaethau a sut i ddechrau cynnig prentisiaethau.\nCymerodd yr NTfW ran hefyd yn yr ymchwiliad i Brentisiaethau a gynhaliwyd gan Bwyllgor yr Economi, Seilwaith a Sgiliau, pan fu’r aelodau’n ymweld â chyflogwyr a phrentisiaid er mwyn deall yn iawn beth yw manteision y Rhaglen Brentisiaethau. Bu hwn yn gynllun llesol iawn a lwyddodd i gadarnhau pwysigrwydd prentisiaethau i economi Cymru.\nBu gennym ran allweddol yn sefydlu grŵp trawsbleidiol ar Brentisiaethau ac fe’n cynrychiolir ar Fwrdd Cyflogaeth a Sgiliau Cymru. Wrth i’r Partneriaethau Sgiliau Rhanbarthol barhau i gynghori Llywodraeth Cymru ar baru cyllid ag anghenion cyflogaeth a sgiliau rhanbarthol, mae’n bwysig ein bod ni’n cyfrannu ar lefel strategol.\nEr mwyn ymdopi â’r holl waith ychwanegol hyn a symud ymlaen â’n strategaeth ar gyfer y dyfodol, rydym wedi cyfethol pedwar aelod newydd i gryfhau ein bwrdd ac rydym yn gobeithio cyflogi pum aelod newydd o’r staff yn fuan. Mae’n amser prysur, ond cyffrous, i fod yn ymwneud â dysgu seiliedig ar waith yng Nghymru.\n« Gwahoddiad i gyrff o’r sector cyhoeddus gymryd rhan mewn prentisiaethau — Sylw mawr i brentisiaethau mewn digwyddiadau ar gyfer cyflogwyr yng Nghymru »


Campws Caerfyrddin yn paratoi i ddathlu Wythnos Fentergarwch 2018\nMae Prifysgol Cymru Y Drindod Dewi Sant yn cynnal wythnos o weithgareddau yng Nghaerfyrddin er mwyn hyrwyddo’r Wythnos Fentergarwch Fyd-eang rhwng 12fed a 16eg Tachwedd.\nDatblygwyd y rhaglen ar y cyd â Chyngor Sir Gâr a mudiadau trydydd sector a bydd y gweithgareddau yn cynnwys lansio partneriaeth ffurfiol rhwng Ysgol Fusnes Caerfyrddin a’r Cyngor Sir, sesiwn rhannu cyngor ynghylch cynnig am grantiau, cynhadledd ar fentrau cymdeithasol a fforwm agored ar ddatblygu agweddau ar fentergarwch yn Sir Gaerfyrddin.\n‘Mae nifer o ddigwyddiadau cyffrous wedi eu trefnu a fydd o ddiddordeb i fyfyrwyr y Brifysgol a’r gymuned yn ehangach,’ meddai Gwilym Dyfri Jones, Dirprwy Is-Ganghellor Cysylltiol yn y Brifysgol. ‘Bydd y ffocws ar godi ymwybyddiaeth pobl o fentergarwch ac ar godi eu dealltwriaeth o sut mae rhedeg busnes yn llwyddiannus. Hyderwn y gwelir criw da yn cefnogi’r gweithgareddau hyn.’\nYchwanegodd Hywel Davies, cydlynydd y rhaglen, ‘Gall sefydlu eich busnes eich huan fod yn broses llawn gofid, ond mae cymorth parod ar gael ar gyfer y rheini sy’n dymuno profi’r wefr o arwain eu busnes eu hunain.”\nNododd y Cynghorydd Cefin Campbell, aelod o Fwrdd Gweithredol Cyngor Sir Gâr dros Gymunedau a Materion Gwledig,\n“Fel rhywun sydd wedi rhedeg cwmni ei hun ers dros 10 mlynedd rwy’n ymwybodol iawn o’r manteision a’r heriau sydd ynghlwm â chynnal busnes mewn cyfnod o ansicrwydd economaidd. Ond heb os, mae’r manteision yn fwy na’r anfanteision, a gyda’r gefnogaeth iawn gallwch lwyddo.\nMae Cyngor Sir Gâr yn awyddus i weld mwy o bobl ifanc yn sefydlu busnesau a bod yn entrepreneuriaid. Busnesau bach a chanolig yw asgwrn cefn economi’r sir ac os ydym am greu mwy o swyddi yn y dyfodol a chynnig cyfleoedd gwaith i gadw’n pobl ifanc yn y sir yna mae angen i ni hybu mentergarwch a rhoi cefnogaeth i bobl sefydlu a thyfu busnesau llwyddiannus.”\nCynhelir y digwyddiadau naill ai ar Gampws y Brifysgol, yng Nghanolfan S4C Yr Egin neu yn Yr Atom, Stryd y Brenin.\nCeir manylion pellach am y Rhaglen Ddigwyddiadau ar wefan y Brifysgol neu drwy gysylltu’n uniongyrchol â swyddfa Gwasanaethau Ymchwil, Arloesi a Mentergarwch y Brifysgol ar 01267 676852.


Hunt yn galw am dîm pêl-droed Prydeinig – Golwg360\nHunt yn galw am dîm pêl-droed Prydeinig\n29 Mawrth 2011 am 15:37\nMae’r Ysgrifennydd Diwylliant, Jeremy Hunt, wedi galw ar Gymdeithasau Bêl Droed Cymru, yr Alban a Gogledd Iwerddon i beidio â throi eu cefnau ar y syniad o sefydlu tîm Prydeinig ar gyfer Gemau Olympaidd Llundain.\nDywedodd Prif Weithredwr Cymdeithas Bêl Droed Cymru, Jonathan Ford, mai’r nod oedd gwarchod annibyniaeth y gymdeithas.\n“Dyw ein barn ni ar y mater ddim wedi newid ac mae’n annhebygol o newid,” meddai Jonathan Ford.\nOnd mae llywydd FIFA, Sepp Blatter, wedi dweud na fyddai uno ar gyfer y gemau yn 2012 yn bygwth annibyniaeth y gwledydd cartref.\n“Fe fyddai’n siomedig iawn pe bai pob chwaraewr yn dod o Loegr,” meddai Jeremy Hunt.\n“Mae Sepp Blatter a Jim Boyce (is-lywydd newydd FIFA) wedi dweud na fydd yna unrhyw fygythiad i’w hannibyniaeth.\n“Rwy’n credu ei fod yn bryd i bêl droed roi’r gwleidyddiaeth o’r neilltu a meddwl am yr athletwyr.”


pwdin | Paned a Chacen\nArchif | pwdin RSS feed for this section\nPwdin reis cnau coco a chardamom\nAr ôl ychydig o ddiwrnodau braf a’r gobaith bod y gwanwyn ar ei ffordd mae fel petai’r tywydd wedi troi eto, a’r gwynt a’r glaw yn ei ôl. A pan fo’r tywydd fel hyn does dim ond un peth i’w wneud, swatio adra a choginio rhywbeth cynnes a chysurus.\nA does dim byd gwell i fwytho’r enaid a’ch cynhesu o’r tu fewn na phwdin reis. Mae’n dod ag atgofion melys yn ôl i mi o ginio dydd Sul fel plentyn, pan fyddai mam wastad yn gwneud pwdin reis i ni. Er gwaethaf hynny oll dwi heb wneud nac hyd yn oed bwyta pwdin reis ers blynyddoedd, ond am ryw reswm dwi wedi cael yr awydd mwyaf i wneud un yn ddiweddar. Ond wrth gwrs, roedd yn rhaid i mi chwarae efo’r rysáit a chreu rhywbeth ychydig bach yn wahanol.\nFelly yn hytrach na gwneud pwdin reis traddodiadol fe benderfynais wneud pwdin wedi’i ysbrydoli gan flasau sy’n gyffredin iawn mewn pwdinau o India – cnau coco, cardamom a mango. Does dim llaeth na hufen yn hwn, felly mae’n addas ar gyfer rhywun sy’n fegan – yn hytrach dwi’n defnyddio llaeth cnau coco, sydd nid yn unig yn rhoi blas hyfryd ond sydd hefyd yn rhoi’r ansawdd hufennog angenrheidiol yna ar gyfer pwdin reis. Mae’r cardamom yn cyfuno yn berffaith gyda’r cnau coco, ond os nad ydych yn ei hoffi does dim rhaid ei gynnwys, fe allech chi ychwanegu’r hadau o goden fanila yn lle.\nHefyd yn wahanol i bwdin reis arferol, mae’r un yma wedi’i wneud ar y stof yn hytrach nag yn y popty, er does dim rheswm pan na allech chi ei wneud yn y popty os da chi eisiau\nGweiniwch y pwdin yn gynnes neu yn oer, gyda thafellau o fango ffres ac ychydig o ganu pistasio am ei ben.\nTun 400ml o laeth cnau coco\n400ml o ddŵr\n120g o reis pwdin neu reis arborio\n75g o siwgr mân\n½ llwy de o gardamom mâl (neu os nad oes gennych gardamom mâl rhowch 2 goden cardamom yn y gymysgedd gan gofio eu tynnu allan cyn gweini)\nYchydig o gnau pistasio heb halen i weini\nRhowch y llaeth cnau coco, y dŵr, reis, siwgr a’r cardamom mewn sosban gweddol drom a rhowch ar wres weddol uchel nes ei fod yn codi berw.\nYna trowch y gwres i lawr yn isel a’i adael i fudferwi am ryw 45 munud, nes bod y reis wedi coginio a’r gymysgedd yn drwchus a hufennog.\nTrowch y gymysgedd yn gyson fel nad yw’n sticio i waelod y sosban.\nGweiniwch gyda thafellau o fango ffres ac ychydig o gnau pistasio.\nTagiau: cardamom, cnau coco, mango, pwdin, pwdin reis, reis\nCategorïau fegan, pwdin, Ryseitiau\nTopfenpalatschinken – crempogau wedi’i pobi\nDoes gen i ddim bwriad i ymprydio dros y Grawys, a dweud y gwir dwi ddim yn mynd i ymwrthod rhag unrhyw beth (mae bywyd yn rhy fyr). Ond dyw hynny ddim yn mynd i fy stopio rhag defnyddio’r holl flawd, siwgr wyau, llaeth a menyn yn y tŷ a dathlu Dydd Mawrth Ynyd, neu fel da ni gyd yn licio galw’r diwrnod arbennig hwn – Diwrnod Crempog.\nDwi wrth fy modd gyda’r hen glasur – crempog gyda siwgr a lemon am ei ben, ond weithiau mae angen ehangu ein gorwelion. Ac os ydych awydd gwneud rhywbeth ychydig yn wahanol gyda’ch crempogau eleni yna ewch chi ddim o’i le o edrych tuag Awstria. Mae’r Awstriaid yn bwyta crempogau drwy gydol y flwyddyn, boed o’n bwdin (dwi di blogio am fy hoffter o Kaiserschmarrn o’r blaen) ond hefyd i ginio – mae nhw’n gwneud cawl clir hyfryd, gyda stribedi o grempog ynddo.\nOnd eleni dwi am wneud Topfenpalatschinken – pwdin eithaf newydd i mi, ond un traddodiadol iawn yn Awstria. Mae crempogau’n cael eu llenwi gyda chymysgedd melys o gaws meddal, lemon a rhesin; ac yna’n cael eu pobi mewn cwstard. Wir i chi mae’n ogoneddus, ac yn berffaith os ydych chi’n chwilio am esgus i ddefnyddio’r holl fraster a siwgr yn y tŷ cyn y Grawys (neu jyst yn farus fel fi!). Y caws meddal Quark maen nhw’n ei ddefnyddio yn Awstria, dyw o ddim wastad yn hawdd i’w ffeindio yn y wlad hon, felly mae’n bosib defnyddio caws mascarpone neu gaws meddal fel Philadelphia yn ei le.\nAr gyfer y Crempogau\n250ml o laeth\n25g o fenyn wedi toddi\n40g o resins\n1 llwy fwrdd o frandi\n250g o Quark\n1 llwy fwrdd o groen lemon wedi gratio\n3 llwy fwrdd o siwgr fanila\nAr gyfer y cwstard\n125ml o laeth\nGwnewch y crempogau i ddechrau. Hidlwch y blawd mewn powlen ac ychwanegu’r halen.\nCymysgwch yr wyau mewn cwpan. Gwnewch bant ynghanol y blawd a thywallt yr wyau i mewn.\nYn raddol ychwanegwch y llaeth gan gymysgu gyda chwisg llaw. Cymysgwch yn araf o’r canol gan gymysgu’r blawd o’r ochrau’n raddol. Dylai hyn sicrhau na fydd lympiau yn y gymysgedd.\nAr ôl ychwanegu’r llaeth i gyd, gadewch y cytew yn yr oergell i orffwys am ryw hanner awr.\nPan fyddwch chi’n barod i goginio’r crempogau toddwch y menyn mewn padell ffrio ac ychwanegu dau lond llwy fwrdd i’r cytew a chymysgu’n dda.\nTywalltwch y gweddill allan o’r badell a’i roi i un ochr. Defnyddiwch bapur cegin i gael gwared ar unrhyw fenyn sydd dros ben yn y badell er mwyn sicrhau nad ydych yn boddi eich crempog mewn menyn.\nYna, gyda’r gwres i fyny’n uchel, rhowch ddigon o gytew yn y badell i orchuddio’r gwaelod, gan droi’r badell o gwmpas i wneud yn siŵr bod y cytew’n ei orchuddio’n hafal. Gofalwch beidio â rhoi gormod o gytew yn y badell, fe ddylai’r crempogau fod yn eithaf tenau.\nAr ôl rhyw funud neu ddwy, fe ddylech weld swigod bach ar y grempog. Trowch y grempog drosodd a’u coginio am funud neu ddwy arall.\nCynheswch y popty i 180°C / Ffan 160°C / Nwy 4 ac irwch ddysgl sy’n addas i’r popty gyda menyn.\nRhowch y rhesins i socian yn y brandi.\nRhowch y Quark, yr wy, y croen lemon a’r siwgr mewn powlen a’u cymysgu gyda llwy bren neu chwisg llaw. Ychwanegwch y rhesins a chymysgu.\nMewn powlen arall cymysgwch y llaeth, yr wy a’r siwgr a chymysgu’n dda gyda chwisg.\nTaenwch ychydig o’r gymysgedd Quark ar un o’r crempogau, ei rolio i fyny a’i osod yn y ddysgl. Ailadroddwch gyda gweddill y crempogau a’r llenwad nes bod y ddysgl yn llawn.\nTywalltwch y cwstard am ben y crempogau a choginio am 15–20 munud nes bod y cwstard wedi coginio a’r top wedi brownio.\nBwytewch yn gynnes.\nTagiau: crempog, grawys, topfenpalatschinken, ynyd\nCategorïau pobi, pwdin, Ryseitiau\nHufen iâ crymbl riwbob\nDwi’n caru riwbob, mae’n un o fy hoff ffrwythau ( ok dwi’n gwybod mai llysieuyn ydio, ond tydio ddim yn swnio’n iawn), felly pan ges i gynnig llond bag mawr o riwbob o ardd y rhieni yng nghyfraith, roeddwn i wrth fy modd.\nRoedd yna gymaint o bethau y gallwn i fod wedi’i gwneud efo nhw, ond gan fy mod i hefyd wedi cael benthyg peiriant hufen ia fy mam yng nghyfraith, roeddwn i’n awyddus i geisio gwneud rhyw fath o hufen iâ. Roeddwn i’n gwybod y byddai’r riwbob sawrus yn cyferbynnu yn berffaith gyda’r hufen melys, wel da ni gyd yn gwybod pa mor dda ydi riwbob a chwstard. Ond dwi’n licio ychydig mwy o ansawdd yn fy hufen iâ, felly dyna ble daeth y syniad o ychwanegu crymbl iddo.\nDwi’m yn licio canmol fy hun (ok mi ydw i weithiau!) ond dyma’r hufen iâ gorau i mi ei wneud, ac yn agos iawn i fod fy hoff flas erioed – wel heblaw am yr un afal yn Odettes, mae hwnna yn anhygoel!\n150g siwgr mân\n1 llwy fwrdd o sudd lemon\n80g blawd plaen\n40g siwgr brown meddal\n300ml hufen dwbl\n½ pod fanila\nDechreuwch drwy goginio’r riwbob a’r crymbl, gan fod angen gadael iddyn nhw oeri cyn gwneud yr hufen ia.\nCynheswch y popty i 210°C / 190°C ffan\nRhowch y riwbob, sudd lemon a siwgr mewn dysgl sy’n iawn i fynd yn y popty, a’u coginio am 30 munud.\nYn y cyfamser gwnewch y crymbl drwy rwbio’r menyn i mewn i’r blawd gyda’ch bysedd, nes ei fod yn edrych fel briwsion. Yna ychwanegwch y siwgr a’r ceirch a’i gymysgu.\nTaenwch ar dun pobi, a’i goginio yn yr un popty am 10 munud, gan ei droi hanner ffordd trwy’r amser coginio.\nGadewch y crymbl i oeri yn llwyr, ond ar ôl gadael i’r riwbob oeri rhywfaint, rhowch mewn prosesydd bwyd neu blender nes ei fod yn llyfn. Rhowch yn yr oergell i oeri yn llwyr.\nEr mwyn gwneud yr hufen ia curwch y siwgr a’r melynwy mewn powlen a thynnwch yr hadau o’r pod fanila a’u hychwanegu at y siwgr ar wyau.\nMewn sosban, cynheswch y llaeth , gyda’r pod fanila sydd ar ôl, nes ei fod jyst yn dechrau codi berw.\nTynnwch y pod fanila allan a thywallt y llaeth cynnes dros y wyau a’r siwgr, gan ei chwisgio yr holl amser.\nTrosglwyddwch yr holl gymysgedd yn ôl i mewn i’r sosban, a’i gynhesu eto, gan ei droi gyda llwy bren yr holl amser, nes ei fod yn tewychu. Dylai fod yn ddigon trwchus i orchuddio cefn eich llwy, ond gwnewch yn siŵr nad ydio’n berwi o gwbl.\nTynnwch oddi ar y gwres a’i roi yn ôl mewn powlen, gyda haen o cling ffilm reit ar wyneb y cwstard (er mwyn osgoi ffurfio croen), a’i adael i oeri.\nUnwaith y bydd popeth wedi oeri, ychwanegwch yr hufen at y cwstard a’i gymysgu yn dda, yna ychwanegwch y riwbob a’i gymysgu.\nRhowch yn eich peiriant hufen iâ, a pan fydd o’n dechrau mynd yn drwchus ac yn rhewi, ychwanegwch eich crymbl.\nPan fydd wedi rhewi digon rhowch mewn bocs plastig a’i gadw yn y rhewgell.\nOs nad oes gennych chi beiriant hufen ia, rhowch yr hufen ia yn syth mewn bocs plastig a’i rewi am ddwy awr, yna tynnwch allan a’i gymysgu yn dda gyda chwisg neu fforc. Ailadroddwch bob rhyw awr, a pan fydd o’n ddigon trwchus gallwch ychwanegu’r crymbl.\nDyw o ddim yn gwneud hufen iâ cweit mor dda â pheiriant ac efallai y bydd yn rhaid ei adael i ddadmer ychydig cyn gweini, ond fe fydd yn dal i flasu’n hyfryd. Os ydych yn gwenud hufen ia fel hyn, weithiau mae’n helpu i roi sloch o alcohol ynddo, gan ei fod yn golygu na fydd yn rhewi mor galed, mae vodka yn dda, gan nad oes blas iddo.\nTagiau: crymbl, hufen ia, pwdin, riwbob\nCeuled Lemon a Meringues\nGyda’r haul yn tywynnu o’r diwedd, fe ges i fy ngwahodd i farbeciw yn nhŷ ffrind. Roedd hi wedi gofyn i ni gyd ddod a rhywfaint o gig a diod gyda ni, ond wrth gwrs doeddwn i ddim yn teimlo fy mod i’n gallu troi fyny heb bwdin (dyna di’r broblem y dyddiau yma!). Felly’r cwestiwn mawr oedd beth i’w wneud yn bwdin ar gyfer barbeciw, pan fo rhaid teithio ar draws Llundain ar y tube?\nDoeddwn i methu gwneud hufen ia, gan y byddai wedi toddi erbyn i mi gyrraedd, doeddwn i hefyd methu gwneud cacen neu darten neis gan fy mod i ar faglau ac yn gorfod stwffio popeth mewn rycsac. Y peth cyntaf ddaeth i fy meddwl oedd meringue, gan ei fod yn ysgafn a doedd dim ots mawr os oedd o’n malu rhywfaint yn fy mag.\nFelly fe es ati i wneud nifer meringues bach, fel bod pawb yn cael un yr un. Y bwriad wedyn oedd mynd a hufen efo fi, a’i chwisgio yno, a’i weini efo ychydig o ffrwythau. Ond wrth gwrs ar ôl gwneud y meringues roedd gen i lot o felyn wy yn sbâr, a dwi ddim yn licio taflu dim. Felly ar ôl edrych ar beth oedd gen i yn y cypyrddau (rhyw foment ready steady cook bach!), fe ges i brên wêf o wneud ceuled lemon (neu lemon curd i’r rhan fwyaf ohonom). Fe fyddai’r ceuled lemon yn mynd yn berffaith gyda’r meringue melys a’r hufen.\nEfallai bod ceuled lemon yn swnio’n strach i’w wneud, ond mewn gwirionedd mae’n hawdd iawn, ac yn reit sydyn hefyd. Fe wnes ei wneud fore’r barbeciw, gyda digon o amser iddo oeri.\nWrth gwrs does dim rhaid ei ddefnyddio fel ag y gwnes i, mae’n hyfryd ar dost neu crumpet, neu ynghanol sbwng Victoria.\n3 lemon (sudd a chroen)\n4 melyn wy, 1 wy cyfan\n100g menyn heb halen\n1. Rhowch y siwgr, sudd lemon, creon lemon wedi’i gratio’r wyau mewn powlen wnaiff ffitio dros sosban.\n2. Rhowch fodfedd o ddŵr yn eich sosban i fudferwi a gosod y bowlen am ei ben, gan sicrhau nad yw’r gwaelod yn cyffwrdd y dŵr.\n3. Cymysgwch gyda chwisg llaw, nes ei fod wedi cyfuno, yna ychwanegwch y menyn mewn lympiau bach.\n4. Daliwch ymlaen i chwisgio nes ei fod yn edrych fel cwstard, dylai hyn gymryd rhyw 10-15 munud, fe fydd yn parhau i dewychu wrth oeri. Gofalwch eich bod yn cymysgu drwy’r amser, da chi ddim eisiau wyau wedi’i sgramblo.\n5. Unwaith y bydd yn ddigon trwchus, trosglwyddwch i bot jam wedi’i sterileiddio (hynny yw wedi’i olchi yn y dishwasher, neu wedi’i olchi yn dda gyda dŵr a sebon, a’i sychu yn y popty ar dymheredd isel).\n6. Rhowch gaead am ei ben a gadewch i oeri, cadwch yn yr oergell a defnyddiwch o fewn pythefnos.\n4 gwyn wy\n1 llwy fwrdd blawd corn\n1 llwy fwrdd finegr gwyn\n1. Cynheswch y popty i 120°C / 100°C ffan a leiniwch dun pobi gyda phapur gwrthsaim.\n2. Chwisgiwch y gwyn wy gyda chwisg drydan nes ei fod yn ffurfio pigau meddal.\n3. Ychwanegwch y siwgr, un llwy ar y tro, a pharhewch i chwisgio nes ei fod yn bigau stiff.\n4. Ychwanegwch y blawd corn a’r finegr a’i gymysgu yn dda gyda’r chwisg.\n5. Peipiwch y meringue ymlaen i’r papur gwrthsaim, neu defnyddiwch lwy.\n6. Coginiwch am 2 awr ac wedyn troi’r popty i ffwrdd a’u gadael yno nes ei fod yn oer.\nGweinwch y meringues gyda hufen a ‘r ceuled lemon.\nTagiau: barbeciw, ceuled, lemon, meringue, pwdin\nDysgu gan y meistr yn Awstria\nGyda’r gaeaf yn edrych fel ei fod am bara am byth, a gwyliau’r Pasg yn agosáu fe benderfynais fynd ar drip munud olaf i Awstria. Wrth gwrs roedd yr eira ffres oedd yn dal i ddisgyn ar y llethrau yn atyniad mawr, ond roeddwn i hefyd yn awyddus i dreulio ychydig o amser yn y gegin gyda Heinz, fy nghyn fos, a phobwr o fri.\nFel dwi wedi sôn o’r blaen roeddwn i’n gweithio mewn gwesty bach yn Awstria am dymor sgïo ar ôl gadael y coleg, gwesty sy’n berchen i Heinz ac Anita Schenk. Mae Heinz yn dod o Awstria ond o Flaenau Ffestiniog y daw Anita yn wreiddiol. Fy gyfarfu’r ddau pan ddaeth Heinz i weithio fel chef yng ngwesty Portmeirion, ond ers blynyddoedd nawr maen nhw wedi bod yn rhedeg gwesty teuluol hyfryd o’r enw Luginsland, ynghanol ardal sgïo anhygoel.\nMae Heinz yn chef gwych, ac roeddwn i’n lwcus i gael bwyta ei fwyd bob dydd am ryw bum mis wrth weithio yno. Ond er fy mod wrth fy modd ar y pryd yn ei wylio’n coginio ac o gael helpu yn y gegin, wnes i ddim bachu ar y cyfle i ddwyn rhai o’i ryseitiau. Felly y tro hwn roeddwn i wedi rhybuddio Heinz fy mod i’n dod i bigo ei ymennydd (gan mai dyna ble mae ei ryseitiau i gyd) yn ogystal â dod i sgïo.\nRoedd o’n grêt cael mynd i sgïo bob dydd (tan i fi frifo fy hun yn troi fy mhen-glin, ond stori arall yw honno) ac wedyn dod ‘nôl i dreulio amser yn y gegin. Cegin anferth broffesiynol! Roedd yna rai ryseitiau yr oeddwn i’n awyddus i’w gael, ond hefyd roeddwn i’n agored i awgrymiadau Heinz.\nY rysáit oedd ar frig fy rhestr oedd y bara melys wedi’i blethu. Roedd yn Heinz yn arfer gwneud y dorth yma bob dydd ar gyfer brecwast ac mae hi’n hyfryd, yn enwedig efo’i jam bricyll cartref, neu jam grawnwin a sinsir. Mae’r dorth yn un reit gyfoethog gyda menyn, siwgr ac wyau ynddi, ond er ei fod yn felys, dyw hi ddim cweit fel torth brioche chwaith.\nFe ges i hwyl yn dysgu sut i blethu’r dorth, dwi’n gallu plethu gwallt efo tri darn yn hawdd ond fe gymerodd ychydig o amser i gael fy mhen rownd gweithio gyda phedwar. Mae Heinz yn gwneud torth fwy gyda 6 hefyd, ond dwi heb fentro honno … eto.\nDwi wedi gwneud fideo o’r plethu os da chi am drio fo eich hun.\nYmysg y pethau eraill y gwnes i goginio oedd gebacken mäuse – llygod wedi’i ffrio (math o doughnut efo cyrens)\nBeugel – toes bara tenau wedi’i lenwi un ai gyda chnau cyll wedi’i malu yn fan, neu hadau pabi (cynhwysyn sy’n gyffredin iawn yn Awstria).\nMae’r Awstriaid yn coginio lot efo caws ceulaidd (curd cheese) hefyd, topfen maen nhw’n ei alw ond mae’n cael ei werthu fel Quark yn y wlad yma. Fe wnaethom ni ddau rysáit yn defnyddio’r caws yma – topfen knödel a topfen palatschinken.\nMath o dumpling caws sy’n cael ei goginio mewn dŵr berwedig a’i orchuddio mewn briwsion bara, siwgr a sinamon yw topfen knödel. Mae’n flasus iawn, yn enwedig wedi’i weini gyda jam eirin.\nWedyn crempog wedi’i llenwi gyda’r caws, cyrens a lemon, a’i goginio yn y popty wedi’i orchuddio mewn cwstard yw topfen palatschinken. Ddim yn annhebyg o gwbl i’n pwdin bara menyn ni a dweud y gwir, ond mae’r Awstriaid yn fwy na hapus i’w fwyta fel cinio yn ogystal â phwdin. Un o’r rhesymau pam fy mod i’n licio Awstria gymaint debyg!\nYn ogystal â hynny fe wnaethom ni fisgedi bach a creme caramel. Fel y gallwch ddychmygu roeddwn i wrth fy modd yn sglaffio’r holl bwdinau yma bob nos.\nMae’n rhaid i fi nawr ail greu’r holl ryseitiau yma adra, doedd Heinz ddim yn mesur dim, gan fod y ryseitiau i gyd yn ei gof, a’i fod yn gwybod o edrych faint o bopeth oedd angen. Felly roedd rhaid i mi amcangyfrif faint o bopeth yr oedd o’n ei ddefnyddio. Dwi’n gobeithio bod fy mesuriadau yn gywir!\nTagiau: awstria, bara, Heinz, plethu, pobi, sgio\nCategorïau bara, fideo, pobi, pwdin\nTartenni lemon meringue bach\nAr hyn o bryd dwi’n teimlo fel fy mod i’n dechrau pob blog efo ymddiheuriad! Mae’r cyfnod rhwng pob un yn llawer rhy hir ar hyn o bryd. Ond mae’n rhaid cyfaddef dwi prin wedi bod yn pobi yn ddiweddar. Yn y ddau fis diwethaf dwi wedi gorffen y llyfr, symud yn ôl i Lundain, dechrau swydd newydd ac wedi treulio’r tair wythnos diwethaf yn mynd o un gynhadledd wleidyddol i’r llall. Felly dwi prin wedi cael amser i fi fy hun, heb sôn am amser i dreulio yn y gegin.\nOnd y diwrnod o’r blaen fe gafodd Johny a fi ein gwahodd i fynd am swper gyda ffrindiau sy’n byw rownd y gornel, ac wrth gwrs fe wnes i gynnig gwneud pwdin. A dweud y gwir mae disgwyl cacen neu bwdin bob tro maen nhw’n fy ngweld i’r dyddiau. Dwi’n torri ffon i guro’n hun!\nOnd beth i’w wneud oedd y cwestiwn, felly fe borais drwy fy llyfrau coginio yn chwilio am ysbrydoliaeth. Yn y diwedd fe benderfynais wneud rhyw fath o darten fach unigol i ni gyd, gan setlo ar rai lemon meringue yn y diwedd. Doeddwn i erioed wedi gwneud un o’r blaen, ond maen nhw’n ddigon hawdd mewn gwirionedd.\nAr gyfer y toes\n330g o flawd plaen\n200g o fenyn oer\n1 llwy fwrdd o ddŵr oer\n1 tun laeth cyddwys (pwy wyddai mai dyna di condensed milk yn Gymraeg?)\n3 melynwy mawr\ncroen a sudd 3 lemon\n3 gwyn wy\n150g siwgr caster\nHidlwch y blawd i bowlen a thorrwch y menyn yn ddarnau bach, a’u rhwbio i mewn i’r blawd nes bod y gymysgedd yn edrych fel briwsion.\nYna ychwanegwch y siwgr a’i gymysgu â llwy cyn ychwanegu’r dŵr a’r wy a chymysgu gyda llaw nes bod y cyfan yn dod at ei gilydd i ffurfio pelen.\nTylinwch am ryw funud er mwyn sicrhau fod y toes yn llyfn, yna lapiwch ef mewn cling film a’i osod yn yr oergell am o leiaf 30 munud.\nAr ôl i’r toes oeri roliwch ef allan nes ei fod rhyw 4mm o drwch; torrwch gylchoedd i ffitio’ch tuniau. Dwi’n defnyddio tuniau tartenni bach unigol sy’n 10cm ar draws a gyda gwaelod rhydd.\nRhowch y toes yn y tuniau, (bydd y rysait yn gwneud digon ar gyfer 8) a gwasgu’n ofalus i’r ochrau. Torrwch unrhyw does sy’n weddill trwy rolio eich pin rholio ar draws dop y tun.\nRhowch y tuniau yn y rhewgell am 10 munud, yn y cyfamser cynheswch y popty i 180˚C/ Ffan 160˚C/ Nwy 4.\nRhowch ychydig o bapur gwrthsaim ar ben y toes a llenwi’r tuniau gyda phys ceramig a’u rhoi yn y popty am 15 munud. Yna tynnwch y papur gwrthsaim a’r pys a choginio’r toes am 5 munud arall.\nI wneud y llenwad, rhowch y llaeth cyddwys mewn powlen, ychwanegwch y tri melynwy, croen lemon wedi’i gratio yn fân a’r sudd lemon, a’i gymysgu yn dda. Fe fydd yn mynd yn fwy trwchus yn naturiol.\nRhowch y 3 gwynnwy mewn powlen lân a’u chwisgio gyda chwisg drydan nes eu bod yn drwchus, ond ddim yn hollol stiff. Yna ychwanegwch y siwgr caster, lwy ar y tro, gan chwisgio yn llwyr bob tro. Ar ôl ychwanegu’r holl siwgr, parhewch i chwsigio nes ei fod yn drwchus ac yn sgleinio.\nLlenwch y cesys gyda’r llenwad lemon. Yna rhowch y meringue mewn bag peipio, a’i beipio mewn blobs bach ar ben y llenwad lemon.\nRhowch yn ôl yn y popty am ryw 20 munud, nes bod y meringue yn dechrau brownio.\nRhowch ar rwyll fetel i oeri rhywfaint.\nGallwch eu bwyta yn gynnes neu yn oer.\nTagiau: lemon. meringue, tarten, toes\nCategorïau cacen, pastry, pwdin, Ryseitiau\nKaiserschmarrn – ymerawdwr y crempogau!\nDwi wrth fy modd gyda chrempogau ond heblaw am ryw fore Sadwrn prin, anaml iawn dwi’n eu gwneud nhw. Ond bob dydd Mawrth Ynyd, dwi’n bwyta tomen enfawr ac addo fy mod i’n mynd i’w gwneud nhw’n fwy aml. Ond gesiwch be, dwi ddim!\nA dim fi yw’r unig un, mae’r siopau yn llawn cynhwysion crempog (nai ddim dechrau pregethu am y crempogau na da chi’n eu cael mewn paced … Beth sydd yn haws na chymysgu llaeth blawd ac wyau?) yn yr wythnosau cyn dydd Mawrth Ynyd wedyn mae pawb yn anghofio am eu bodolaeth.\nOnd pam? Mae yna gymaint y gallwch ei wneud â’r crempog syml, da chi mond angen mynd i creperie yn Ffrainc, neu i gael brecwast yn America i weld hynny. Ond, heb os nag oni bai, fy hoff bryd crempogaidd i yw Kaiserschamarrn. Dwn i’m faint ohonoch sydd wedi clywed am Kaiserschmarrn o’r blaen, heb son am ei fwyta, ond pwdin o Awstria ydio, ac mae o’r peth gorau y gallwch ei wneud gyda blawd, wyau a llaeth!\nRyw ddeng mlynedd yn ôl fe gefais i’r pleser o fyw yn Awstria, yn gweithio mewn gwesty dros y cyfnod sgïo, ac roeddwn i wrth fy modd gyda’r bwyd yno. Nawr dyw selsig a sauerkraut ddim y pethau mwyaf iach yn y byd, ond yn ystod y gaeaf does yna ddim byd gwell. Ond allan o’r holl fwyd kaiserschmarrn oedd fy ffefryn. Roeddwn i’n cael platied i ginio ar y mynydd o leiaf unwaith yr wythnos (peth gwych am Awstria, mae’n dderbyniol i gael pwdin fel cinio yno!).\nFelly beth sydd mor arbennig am Kaiserchmarrn? Wel mae’r enw yn golygu llanast yr ymerawdwr, enw da! Ac mae o’n grempog melys, sy’n cael ei wneud trwy chwipio’r gwynnwy ar wahân, a’i blygu i mewn i’r cytew, fel eich bod chi’n creu rhyw fath o grempog souffle. Mae rhai llefydd yn ei goginio yn blaen , ond mae’n boblogaidd iawn gyda chyrens ynddo hefyd, a dyna’r un dwi’n ei hoffi.\nHanner ffordd trwy’r coginio mae’r crempog yn cael ei falu yn ddarnau. Yna mae’n cael ei weini gydag ychydig o siwgr eisin ar ei ben a phowlen o gompot ffrwythau. Mae’r compot ffrwythau fel arfer yn newid o un bwyty i’r llall, eirin sy’n draddodiadol ond dwi wedi cael compot afal neu fefus hefyd a hyd yn oed bowlen o eirin gwlanog tun! Heno fe ddefnyddiais i beth oedd gennyf yn y ty, sef mefus a llys duon bach (blueberry).\nDyma chi’r rysáit, a dwi’n addo does dim angen bod ar ben mynydd yn yr eira i fwynhau hwn, ond bysa fo’n neis!\n150g blawd plaen\n1 llwy de echdyniad fanila\nMenyn i goginio\n1. Cymysgwch y melynwy, blawd, siwgr, fanila, halen a llaeth nes bod gennych gytew tenau.\n2. Chwisgiwch y gwynnwy nes ei fod yn stiff, a’i blygu yn ofalus i mewn i’r cytew gyda llwy fetel.\n3. Toddwch y menyn mewn padell ffrio ac ychwanegwch y cytew. Gwasgarwch ychydig o resins am ei ben a’i ffrio ar dymheredd isel.\n4. Trowch y crempog drosodd a’i adael i goginio am ryw funud, yna torrwch mewn i ddarnau bach gyda fforc, a’i ffrio nes ei fod wedi coginio yn llwyr.\n5. Gweinwch gydag ychydig o siwgr eisin am ei ben a chompot ffrwythau ar yr ochr.\nTagiau: awstria, crempog, kaiserchmarrn, pwdin\nCategorïau pwdin, Ryseitiau\nDdydd llun fe fyddai’n feirniad ar raglen Cog1nio, rhaglen debyg i junior masterchef. Fe fyddai’n gwneud masterclass efo’r plant ac wedyn yn beirniadu eu hymdrechion nhw.\nYr hyn fydd yn rhaid i’r plant ei goginio bydd baked Alaska. Bach o blast from the past ond rhywbeth fydd, gobeithio, yn herio’r plant.\nMae rhoi hufen ia mewn popty yn swnio yn hollol hurt, ond mae’r meringue yn gweithio fel ynysydd da. A gan mai dim ond am ychydig o funudau da chi’n rhoi’r pwdin yn y popty (jysd digon i setio’r meringue) dyw’r gwres ddim yn cyrraedd yr hufen ia.\nMae’n bosib gwneud un pwdin mawr ond fe wnes i rai bach unigol. Er doeddwn i dal methu gorffen un cyfan gan ei fod mor gyfoethog. Roedd o’n flasu iawn, mae’r meringue meddal un cyferbynnu yn hyfryd efo’r hufen ia oer, a’r sbwng ar y gwaelod yn rhoi ansawdd gwahanol. Ond wir maen nhw mor felys roeddwn i’n bownsio oddi ar y waliau! Felly os da chi isio sugar hit, triwch un o’r rhain.\nCacen sbwng (gwnewch un eich hun, neu prynwch un o’r siop)\nHufen ia (pa bynnag flas da chi eisiau)\n125g siwgr caster\n1. Cynheswch y popty i 220C / 200C ffan.\n2. Torrwch sleisen o’r gacen a thorri cylch allan (neu os da chi’n ddiog fel fi torrwch sgwâr, dio’n gwneud dim gwahaniaeth). Gosodwch y gacen ar hambwrdd pobi sydd wedi’i leinio gyda phapur gwrthsaim.\n3. Taenwch ychydig o jam ar y gacen a gosod pelen o hufen ia am ei ben. Rhowch yn y rhewgell i’w gadw yn oer tan da chi wedi gwneud eich meringue.\n4. Er mwyn gwneud y meringue gwahanwch y wyau a gosod y gwyn wy mewn bowlen fawr lân. Nawr mae’n bwysig bod y fowlen yn hollol lân heb unrhyw saim arni neu bydd y wyau ddim yn chwisgio yn iawn.\n5. Chwisgwch y gwyn wy ar gyflymder isel i ddechrau, gan gynyddu’r cyflymder yn raddol. Unwaith da chi’n gallu gwneud copaon meddal gyda’r gwyn wy, gallwch ychwanegu’r siwgr. Gwnewch hyn un llwy fwrdd ar y tro, gam barhau i chwisgio nes bod eich wyau yn drwchus ac yn sgleiniog.\n6. Nawr tynnwch eich sbwng a hufen ia o’r rhewgell a gorchuddiwch gyda’r meringue. Gwnewch yn siŵr nad oes yna unrhyw dyllau o gwbl, yn enwedig o gwmpas gwaelod y gwaelod.\n7. Coginiwch yn y popty am ryw 4 munud, neu nes bod y meringue wedi dechrau brownio ar y tu allan. Gweinwch a bwytewch yn syth.\nHufen ia fanila ddefnyddiais i, ond defnyddiwch pa bynnag flas da chi’n licio. Hefyd os da chi’n licio siocled beth am roi cacen siocled neu brownie siocled ar y gwaelod a defnyddio hufen ia siocled. Hyfryd!\nTagiau: Baked Alaska, hufen ia, meringue, pwdin\nDathlu’r ddaear gyda Bryn Williams\nBob blwyddyn mae’r WWF (y bobl anifeiliad nid y reslars) yn gofyn i bobl ar draws y byd, i droi eu goleuadau i ffwrdd am awr er mwyn arbed trydan a hefyd i bwysleisio’r pryder ynglyn a newid hinsawdd.\nMae syniad yr Awr Ddaear yn un syml iawn ond effeithiol, dwi’m yn meddwl ein bod ni’n sylwi cymaint o oleuadau da ni’n ei ddefnyddio tan mae popeth yn mynd yn dywyll am gyfnod. Felly am 8.30pm ar 31 Mawrth maen nhw eisiau i bawb i droi eu goleuadau i ffwrdd am awr.\nOnd mae eistedd o gwmpas yn y tywyllwch yn ddiflas, felly mae’r WWF yn annog pobl i ddefnyddio’r awr yna i gael pryd rhamantus dan olau cannwyll. Maen nhw hyd yn oed wedi perswadio nifer o gogyddion enwog i gynnig ryseitiau, gan gynnwys hoff gogydd pawb yng Nghymru ar hyn o bryd, Bryn Williams.\nDwi’n ffan mawr o fwyd Bryn Williams, ar ôl cael prydau anhygoel yn Odette’s, felly roeddwn i’n edrych ymlaen i weld ei fwydlen.\nFel pryd cyntaf mae ganddo rysáit ar gyfer cawl betys, sy’n edrych yn hyfryd. Macrell gyda broad beans a chorizo yw’r prif gwrs, rhywbeth fyddai’n sicr yn ceisio ei goginio yn y dyfodol. Ac i bwdin mae’n cynnig crymbl afal a chnau castan.\nFe fyddai’n sicr yn ceisio gwneud y ddau gwrs cyntaf yn y dyfodol ond am y tro, gan mai blog pobi ydi hwn, fe benderfynais wneud y crymbl.\nMae crymbl afal yn bwdin reit glasurol ond mae techneg Bryn o bobi’r crymbl ar wahân yn golygu eich bod chi’n cael crymbl sy’n hynod greisionllyd, sy’n cyferbynnu yn berffaith gyda’r afalau meddal. Mae’r almonau yn ychwanegu at yr ansawdd yna ac yn tostio’n hyfryd i roi blas ychwanegol i’r crymbl.\nMae’n rhaid cyfaddef nad ydw i’n or-hoff o flas nag ansawdd cnau castan, ac er eu bod nhw’n ychwanegu blas llawer mwy dwfn i’r crymbl, fe fuaswn i’n bersonol yn eu gadael allan y tro nesaf. Ond chwaeth bersonol yn unig yw hynny, ac fe fuaswn i’n annog unrhyw un i drio’r cnau yn y crymbl eu hunain.\nFe wnes i gwstard cartref i fynd gyda’r crymbl, oedd yn cyd-fynd yn berffaith, er fe fuasai hufen ia yn hyfryd hefyd. Un rhybudd am y ryaist yma, mae’n gwneud digon i deulu cyfan, felly os da chi’n bwriadu cael pryd rhamantus i ddau, hanerwch y cynhwysion.\nOs da chi eisiau cenogi Awr Ddaear, gallwch gofrestru eich cefnogaeth fan hyn a gwnewch y mwyaf o’r awr yn y tywyllwch gyda phryd o fwyd hyfryd dan olau cannwyll (yn anffodus fydd Bryn Williams ddim yn dod draw i’w goginio i chi!).\n12 afal, wedi eu plicio\n1 pod fanila\n200g o gnau castan wedi’i goginio\n1 llwy de o sbeis cymysg\nAr gyfer y crymbl\n200g siwgr caster\n200g menyn, yn syth o’r oergell\n150g o almonau wedi’i sleisio\n1. Cynheswch y popty i 160C/140C fan/marc nwy 3.\n2. Torrwch 3 o’r afalau mewn i sgwariau bach a’u gosod mewn sosban gyda’r pod fanila a’r siwgr. Gorchuddiwch gyda jyst digon o ddŵr a’u coginio nes eu bod nhw’n feddal. Dylai hyn gymryd rhyw 5 munud, ond cadwch olwg arnyn nhw. Yna stwnsiwch yr afalau gyda fforc a’u gosod i un ochr.\n3. Torrwch weddill yr afalau a’r cnau castan mewn i ddarnau maint cegaid, a thaenwch y sbeis cymysg ar eu pen.\n4. Cynheswch y menyn mewn padell ffrio a ffriwch yr afalau a chnau castan am ychydig o funudau.\n5. Ychwanegwch at yr afalau wedi’i stwnsio yn y sosban. Trowch y gwres yn ôl ymlaen a choginiwch am 10 munud arall, neu nes bod yr afalau a’r cnau castan wedi coginio ac yn feddal.\n6. Er mwyn gwneud y crymbl cymysgwch y blawd a’r siwgr mewn bowlen fawr. Ychwanegwch y menyn mewn darnau man a’i rwbio rhwng eich bysedd nes bod y gymysgedd yn edrych fel briwsion bras. Ychwanegwch yr almonau a’u cymysgu\n7. Rhowch y crymbl ar hambwrdd pobi ai goginio yn y popty am ryw 10 munud, tan fod y gymysgedd yn euraidd frown. Fe fydd hyn yn sicrhau crymbl creisionllyd.\n8. Rhowch y gymysgedd afal mewn bowlenni neu ramekins unigol (gwnewch yn siŵr eu bod nhw’n iawn i’w rhoi yn y popty). gorchuddiwch gyda’r crymbl a’u pobi yn y popty am 10 munud arall.\n9. Gweinwch yn syth gyda digon o gwstard, hufen neu hufen ia.\nTagiau: afal, awr ddaear, bryn williams, cnau castan, crymbl, earth hour, pobi, WWF


Cyfradd cyfnewid Real Brasil (BRL) I Gulden Antilliaanse (ANG) byw ar farchnad cyfnewid Forex\nReal Brasil - Gulden Antilliaanse pris ar hyn o bryd ar y farchnad cyfnewid Forex yn 30 Mawrth 2020\n16:09:54 (Diweddariad cyfradd forex mewn 59 eiliad)\n1 BRL = 0.35 ANG\n1 ANG = 2.89 BRL\nFfynhonnell cyfradd Real Brasil i Gulden Antilliaanse yw'r gyfnewidfa Forex. Diweddariad cyfradd cyfnewid bob 30 eiliad. Diweddariad lleiaf o'r gyfradd gyfnewid ar-lein o'r gyfnewidfa Forex. Yn dangos newidiadau yn y gyfradd forex y funud.\nSiart masnachu Forex Gulden Antilliaanse - Real Brasil yn byw, 30 Mawrth 2020\nSiart masnachu Forex Real Brasil I Gulden Antilliaanse yn byw, 30 Mawrth 2020\nY siart ar frig y dudalen yw rhyngwyneb gweledol y newidiadau yn y gyfradd gyfnewid. Mae p'un a yw'r Real Brasil wedi tyfu neu gwympo yn fwyaf amlwg ar y siart Forex. Dewiswch bwynt ar y siart i ddarganfod yr union gyfradd gyfnewid am yr amser iawn. Diweddariad siart cyfradd cyfnewid bob 30 eiliad.\nTrosi Real Brasil I Gulden Antilliaanse Real Brasil I Gulden Antilliaanse Cyfradd cyfnewid Real Brasil I Gulden Antilliaanse Hanes y gyfradd gyfnewid\nMasnachu ar-lein Real Brasil (BRL) i Gulden Antilliaanse ar hyn o bryd\nBob munud rydym yn olrhain y gyfradd gyfnewid. Newid munud yn y Real Brasil i'r Gulden Antilliaanse - -0.0006 ANG. Cyfradd gyfnewid y funud o'r Real Brasil i'r Gulden Antilliaanse yn y tabl am 10 munud. Rhoddir gwerthoedd y Real Brasil y funud yn y tabl fel ei bod yn gyfleus gweld y gwahaniaeth.\nMasnachu ar-lein Real Brasil (BRL) i Gulden Antilliaanse masnachu olaf awr\nHanes cyfradd cyfnewid bob awr. Cwymp y Real Brasil (BRL) i Gulden Antilliaanse yr awr hon yw - -0.0008 ANG. Dangosir cyfraddau'r Real Brasil i'r Gulden Antilliaanse bob awr yn y tabl ar y dudalen hon. Mae'n gyfleus cymharu newidiadau yn y gyfradd gyfnewid bob awr.\nMasnachu ar-lein Real Brasil (BRL) i Gulden Antilliaanse tuedd heddiw 30 Mawrth 2020


'Angen gwella addysg,' medd Estyn - BBC Cymru Fyw\nDisgrifiad o’r llun, O'r ysgolion gafodd arolwg y llynedd, roedd un o bob saith yn 'wych' ond un o bob saith yn 'annerbyniol'\nMae'r corff sy'n arolygu ysgolion Cymru yn dweud ei fod yn bryderus nad oes digon yn cael ei wneud i gael y gorau allan o'r disgyblion gorau.\nYn ei adroddiad blynyddol, dywed Estyn hefyd bod llai o ysgolion wedi derbyn arolygon 'da' neu 'wych' o'i gymharu â'r llynedd.\nDywedodd Estyn bod nifer o gryfderau sy'n gyffredin i'n hysgolion, ond bod hefyd anghysonderau.\nYn ôl Llywodraeth Cymru, maent yn gweithio'n galed i wella'r meysydd sydd angen sylw.\nOnd dywedodd y gwrthbleidiau bod yr adroddiad yn ddarllen trist am gyflwr addysg yng Nghymru.\nDywed yr adroddiad bod un o bob saith ysgol uwchradd a gafodd arolwg wedi cael yr asesiad 'gwych', ond ar y llaw arall bod un o bob saith yn 'annerbyniol'.\nWrth drafod y disgyblion mwyaf disglair, dywedodd y prif arolygydd Ann Keane ei bod yn credu fod athrawon mewn rhai ysgolion yn rhoi mwy o sylw a chefnogaeth i'r rhai sydd â chyrhaeddiad is, a bod hynny'n rhannol gyfrifol bod llai o ddisgyblion wedi derbyn graddau A ac A* mewn arholiadau TGAU.\nCyfeiriodd adroddiad blynyddol Estyn at ysgolion cynradd trwy ddweud:\n"Mewn lleiafrif sylweddol o ysgolion cynradd, nid yw disgyblion disglair yn gwneud digon o welliant.\n"Er bod y mwyafrif yn cyrraedd y safonau disgwyliedig am eu blwyddyn ysgol, mae rhy ychydig yn cyrraedd y safonau uchaf.\n"Mewn dros chwarter yr ysgolion, nid oes gan y staff ddisgwyliadau digon uchel o'r hyn y gall y disgyblion gyflawni, ac o ganlyniad nid yw'r disgyblion yn cyflawni cymaint ag y gallan nhw."\nO'r 35 o ysgolion uwchradd a gafodd arolwg y llynedd, roedd 46% naill ai'n dda neu'n wych.\nDywed yr adroddiad: "Mae perfformiad yn dda neu'n well mewn 46% o'r ysgolion gan gynnwys perfformiad 'gwych' mewn 14%.\n"Mae'r gyfran o ysgolion gafodd berfformiad gwych yn debyg iawn i'r hyn oedd y flwyddyn cynt, ond mae'r gyfran sydd â pherfformiad 'da' yn is o lawer."\nRoedd yr adroddiad hefyd yn cyfeirio at bryder am lefel sgiliau darllen, ysgrifennu a rhifedd ar draws holl sectorau addysgol Cymru, ac roedd yr adroddiad hefyd yn pwysleisio'r angen i arweinwyr ysgolion gael mwy gan athrawon.\n"Yn benodol, mewn ysgolion, mae angen i fwy o benaethiaid fynd i'r afael â pherfformiad addysgu tila mewn dull mwy cadarn.\n"Mae angen i brifathrawon fynd i'r afael â ffaeleddau mewn perfformiad uwch arweinwyr ac arweinwyr canolig."\nRoedd Llywodraeth Cymru yn pwysleisio agweddau positif yr adroddiad, a dywedodd llefarydd ar eu rhan:\n"Mae'r agweddu positif i'w croesawu ac yn galonogol. Mae'r pethau oedd angen sylw - llythrennedd, rhifedd a chryfhau arweiniad - yn adlewyrchu ein polisïau ac yn flaenoriaeth o ran yr hyn yr ydym yn gweithio'n galed i gyflawni.\n"Rydym yn rhannu pryderon Estyn am y nifer o awdurdodau lleol sydd ddim yn perfformio cystal ag y dylen nhw - mae'n un o'r rhesymau pam bod y Gweinidog wedi cyflwyno adolygiad trylwyr o effeithiolrwydd y system ddarparu addysg yng Nghymru.\n"Rydym yn diolch i Estyn am eu hadroddiad manwl. Byddwn nawr yn cymryd amser i ystyried ei ganlyniadau cyn ymateb yn ffurfiol."\nDoedd y gwrthbleidiau ddim mor bositif.\nDywedodd llefarydd y Ceidwadwyr Cymreig ar Addysg, Angela Burns AC: "Mae'r adroddiad yn ddarllen pryderus, ond nid yn annisgwyl yn anffodus.\n"Mae'r adroddiad yn cadarnhau pryderon pwysig am safonau llythrennedd a rhifedd yn ysgolion cynradd ac uwchradd Cymru.\n"Mae'n bryderus bod nifer yr ysgolion gafodd arolwg 'da' neu 'wych' y llynedd wedi gostwng, a bod tua 50% o ysgolion wedi tanberfformio i'r fath raddau fel bod angen arolwg arall.\n"Dylai ein hathrawon gorau gael eu hannog i rannu arfer da, ac mae angen i'r Gweinidog Addysg ariannu ei ddiwygiadau yn iawn a gweithio'n adeiladol gydag athrawon er mwyn codi safonau."\nGwaeth nid gwell\nLlefarydd y Democratiaid Rhyddfrydol Cymreig ar Addysg yw Aled Roberts AC, a dywedodd:\n"Yn dilyn cyfres o gynlluniau sydd, yn hytrach na gwella pethau, wedi eu gwneud yn waeth, rhaid i Lywodraeth Lafur Cymru ddechrau mynd i'r afael â'r gwendidau sylfaenol yn ein sustem addysg.\n"Roedd Llywodraeth Cymru yn credu yn y dechrau mai diddymu arholiadau blynyddol oedd yr ateb i wella llythrennedd a rhifedd.\n"Nawr wedi blynyddoedd o ddirywio safonau ysgolion mae'r Gweinidog Addysg yn gwyrdroi'r penderfyniad yna.\n"A oes rhyfedd bod economi Cymru yn llusgo'i thraed y tu ôl i weddill y DU pan nad ydym yn rhoi sgiliau sylfaenol i'n plant cyn iddyn nhw adael yr ysgol?\n"Rydym yn croesawu bod y Gweinidog yn y gorffennol wedi cydnabod ffaeleddau record ei blaid mewn llywodraeth, ond mae'n bryd iddo nawr gymryd cyfrifoldeb am ei adran, oherwydd fedrwn ni ddim caniatáu i genhedlaeth arall o bobl ifanc Cymru gael eu gadael ar ôl."


Brwydro 'mlaen - BBC Cymru Fyw\nRoedd Cadfan Roberts yn wyneb cyfarwydd ar y teledu yng Nghymru yn y 90au, gan chwarae rhan Glan Morris yn Pobol y Cwm.\nMae'n ddyn amryddawn sydd wedi dilyn gyrfaoedd amrywiol ers ei ddyddiau'n actio. Ond dros y blynyddoedd diwethaf mae wedi bod yn dioddef â salwch meddwl. Bu'n dweud ei stori ar Bore Cothi ar Radio Cymru ar fore Gwener, 23 Mehefin ac mae'n rhannu ei brofiadau yma gyda Cymru Fyw:\nPopeth yn 'blur'\nWedi fy nyddiau yn Pobol y Cwm nes i symud i'r gogledd-orllewin i fyw a gweithio. Roeddwn yn cynhyrchu ac yn ymchwilio i gwmni a oedd yn gwneud rhaglenni teledu - Tipyn o Stâd yn un. Dwi wedi setlo yn yr ardal ac yn byw yng Ngharmel ger Caernarfon efo'n nheulu.\n'Nes i benderfynu i ail-hyfforddi a gwneud cyrsiau i lanhau simneiau (chimney sweep). Dyna beth o'n i'n ei wneud pan ges i ddamwain a olygai bod hi'n anodd i mi blygu, felly roedd hyn wrth reswm yn effeithio ar fy ngwaith.\nFe barhaodd fy anlwc pan ges i ddamwain arall wedyn gan dorri fy mawd i ffwrdd tra'n torri coed ar gyfer y tŷ, ac doedd ddim modd ei ailgysylltu.\nYna un diwrnod ges i 'fflip' tra allan yn siopa, a hynny oedd dechrau fy nervous breakdown rhyw dair mlynedd yn ôl. Es i weld y meddyg, ac i ddweud y gwir dwi ddim yn cofio dim byd - mae popeth yn blur am fisoedd wedi hynny.\nNes i ddechrau ymwneud efo elusen Mind Ynys Môn a Gwynedd, ac maen nhw wedi bod yn help mawr i mi. Mi es i seminar efo nhw yn adrodd fy hanes i ac roedd hynny yn beth reit anodd i'w wneud - sefyll o flaen bobl a siarad am y peth.\nPan ti'n mynd drwy gyfnod fel hyn ti'n colli pob dim; ti'n colli mynadd a dy hunan-falchder. Ar y pryd o'n i'n gadeirydd llywodraethwyr Ysgol Carmel tra roedd 'na cynlluniau i'w chau, gyda ysgol newydd yn cael ei agor yn Groeslon. Felly mi roedd gen i dipyn ar fy mhlât rhwng bob dim.\nO'n i'n mynd drwy bob dydd yn gwisgo gwahanol hetiau - cadeirydd corff y llywodraethwyr, y cyngor plwy, rhiant a gŵr. Doeddwn i methu jyst bod yn fi'n hun - doedd Cadfan ddim yna mewn gwirionedd.\nYna roedd digwyddiad torcalonnus pan wnaeth fy ffrind gorau i ladd ei hun. Roedd o yn fy nhŷ i y noson y digwyddodd y peth i roi cerdyn pen-blwydd i Ben, fy mab hynaf. "Welai chi fory," oedd y peth diwethaf ddywedodd o wrthom ni.\nO'n i methu delio gyda hynny ac es i drwy gyfnod o feio'n hun am hynny achos 'nes i ddim rhagweld beth oedd o am wneud. Ond 'nath o ddim roi unrhyw hint bod o am wneud hynny - doedd o ddim i lawr nac yn ypset, er oedd o'n dweud "mae bywyd yn crap" - ond mae pawb yn dweud hynny weithiau.\nImage caption Roedd Cadfan yn chwarae rhan y cymeriad poblogaidd Glan yn Pobol y Cwm yn yr 1990au\nYn ogystal â'r arbenigwyr o Mind, nes i hefyd ddod yn agos i rai o'r bobl eraill oedd yn mynychu'r cyrsiau - mae rhai ohonyn nhw'n ffrindiau da i mi bellach a dwi'n poeni amdanyn nhw'n fawr.\nPan o'n i'n mynd drwy gyfnod o salwch meddwl nes i ddeall pwy oedd fy ffrindiau go iawn. Does 'na ddim llawer o help wedi bod yn y gorffennol i bobl efo salwch meddwl, ac yn sicr mae stigma wedi bod.\nRoedd 'na hen agwedd o "pull yourself together" neu "snapia allan o'na fo" - dydi hynna ddim yn digwydd, allai ddweud wrtha chi.\nOnd dwi'n meddwl bod 'na help bellach am ei fod o wedi dod mwy i'r amlwg. Wedi hunanladdiad fy ffrind nes i gymhwyster suicide intervention gyda Mind, sy'n golygu mod i'n barod i helpu'r rhai sy'n cyrraedd y fath stad.\nMae plant yn dioddef hefyd, ac dwi'n meddwl bod y pwysau ar blant dyddiau 'ma'n uffernol. Maen nhw'n cael straen yn yr ysgol, peer pressure, rhwydweithiau cymdeithasol, bwlio...\nMae mwy a mwy o bobl yn diodde', a fy neges i ydi: Mae'n ocê. Mae'n iawn. Dydi o ddim yn beth drwg, allwch chi ddim helpu'r peth, peidiwch â phoeni.\nOs 'da chi'n dioddef, ewch at y doctor, gan obeithio y bydd o'n gwrando ac yn gallu eich pasio ymlaen at rywun all gynnig cymorth.\nFis Awst y llynedd ges i drawiad enfawr, gyda 90% blockage yn un o rydwelïau fy nghalon - doedd yr arbenigwr ddim yn deall sut nes i fyw. Dwi 'di cael stent, ond gyda lwc doedd dim niwed hirdymor i'r galon.\nO'n i'n meddwl mod i'n marw yn yr ambiwlans achos doeddwn i methu clywed dim, ac i ddweud y gwir o'n i'n siŵr mod i wedi marw ac yn meddwl mai rhyw electronic impluse oedd yn fy mhen neu mod i'n breuddwydio.\nDwi'n cerdded lot dyddia' 'ma ac yn cymryd lot o dabledi, ac oherwydd y tabledi rhaid mi fod yn ofalus mod i ddim yn torri fy hun gan fod fy ngwaed yn denau. Dwi hefyd wedi stopio smocio, wedi 45 mlynedd o wneud - dwi heb wneud ers y trawiad.\nImage caption Roedd Glan yn rhedeg tafarn Y Deri gyda Jean McGurk (Iola Gregory)\nOnd dwi dal yn diodda o'r salwch meddwl, ac mae'n uffernol mynd i'r gwely bob nos gan feddwl 'a fydda i yma yn y bore?' oherwydd nam ar y galon... ac alla i ddim cael gwared o hynny.\nOnd dwi yn delio dyddia 'ma, ac mae 'na dechnegau sy'n fy helpu i wneud a'r gobaith ydi y bydda i'n gwella o'r cyflwr.\nDwi'n ystyried fy hun fel cymeriad cryf, a oedd yn ei gwneud hi'n anodd pan ddechreuodd y graig gracio. Mae'n anodd i'r bobl o'ch cwmpas chi hefyd, achos 'da chi'n newid o fod yn rhywun sydd yn helpu pawb arall, i ddweud 'dwi isho help hefyd'.\nMewn ffordd mae'r salwch yn eich troi chi'n hunanol, ond dyna mae'n rhaid gwneud mewn amser fel 'na - meddwl am eich hunain a chanolbwyntio ar wella. Mae'n beth uffernol a dwi'n cydymdeimlo ag unrhywun sy'n mynd drwy gyfnod o salwch meddwl - mae'n gallu bod yn lle tywyll iawn.


Postgraduate Research at Bangor University - Postgraduate Facilities\nChwilio am gwrs...\nYmweld â Bangor\nCyfleusterau ar gyfer Ôl-raddedigion\nAdnoddau Pwnc Penodol\nFel Prifysgol sydd yn darparu cefnogaeth gryf ar gyfer gweithgareddau ymchwil, mae gan Bangor nifer o adnoddau arbennigol yn ymwneud â phynciau penodol:\nCanolfan Amgylchedd Cymru a gafodd ei hadeiladu yn ddiweddar ac sydd yn gartref i ymchwil amgylcheddol\nLlong ymchwil y Prince Madog.\nCanolfan iaith aml-gyfrwng sydd yn defnyddio technoleg ddigidol drwy gyfrifiaduron sydd yn recordio a chwarae synau digidol ac yn cymysgu swn gyda testun.\nMae gan yr Ysgol Gwyddorau Chwaraeon, Iechyd ac Ymarfer ddau labordy, ystafell pelydr-x, ystafell pwyso dan ddŵr, siambr hinsoddol, ystafell ddadansoddi symudiadau, labordy seicoleg, ystafell cyfrifiaduron a darlithoedd.\nMae gennym hefyd Ganolfan Rheolaeth Bryniau a Thir Uchel sydd a chysylltiadau agos iawn gyda ffermwyr lleol.\nAmgueddfa Hanes Natur, yr unig un o'i fath yng ngogledd Cymru.\nGerddi Botaneg Treborth\nCyfleusterau yn ôl Ysgolion Academaidd/ Sefydliadau Ymchwil\nMae gan Brifysgol Bangor sylfaen ymchwil gadarn sy'n rhychwantu amrediad o ddisgyblaethau academaidd. Yma y gwneir ymchwil ar lefelau Cenedlaethol a Rhyngwladol ac mae'r Brifysgol yn dal i ddatblygu arbenigaethau academaidd sy'n cael effaith fyd-eang. Mae'r Brifysgol yn darparu cymorth cadarn ar gyfer gweithgareddau ymchwil gan gynnwys hybu cysylltiadau â chyrff masnachol a diwydiannol yn y DU a thramor. Yn ogystal, mae'r Brifysgol yn ceisio ymateb i anghenion lleol a rhanbarthol ac mae'n arbennig o ymwybodol o'i swyddogaeth fel adnodd ymchwil a chanolfan hyfforddiant ar gyfer y Gogledd.\nAm fwy o fanylion am y cyfleusterau yn ein ysgolion academaidd, ewch i wefannau'r Ysgol.\nEr mwyn eich helpu i astudio rydym yn darparu dewis eang o adnoddau dysgu sy’n cael eu cefnogi gan staff profiadol. Mae gwasanaethau TG yn darparu cyfleusterau a gwasanaethau cyfrifiaduro, cyfryngau a reprograffeg.\nDros 1150 o gyfrifiaduron at ddefnydd myfyrwyr – mae rhai ystafelloedd cyfrifiaduron ar agor 24 awr bob dydd\nBlackboard (rhith-amgylchedd dysgu masnachol) i gyfrannu at brofiad dysgu cyfoethog i’r myfyrwyr. Mae’n galluogi i ddeunydd dysgu fod ar gael ar-lein. Fel arfer, mae’r deunydd wedi’i rannu’n fodiwlau neu’n gyrsiau ac mae’r wybodaeth ar gael i’r myfyrwyr sydd wedi’u rhestru ar y cwrs/modiwl yn unig.\nMynediad i’r rhwydwaith o holl ystafelloedd en-suite ein neuaddau preswyl ac ystafelloedd cyfrifiadurol y Brifysgol\nEwch i wefan Gwasanaethau Technoliteeg Gwybodaeth am fwy o fanylion\nEwch i wefan Llyfrgell ac Archif am fwy o fanylion


Hafan > Newyddion > Y Gymraeg > 2009 > Gweinidog yn croesawu cyhoeddiad Blynyddol Iaith Pawb Newyddion\nMae’r Gweinidog dros Dreftadaeth Alun Ffred Jones wedi croesawu cyhoeddiad adroddiad blynyddol strategaeth Iaith Pawb a chynllun iaith Gymraeg Llywodraeth Cynulliad Cymru.\nDydd Mawrth 01 Rhagfyr 2009\nMae’r adroddiad yn gosod allan y gwaith a wnaed gan y Llywodraeth a’i bartneriaid er mwyn mewn cyrraedd y nôd o greu Cymru gwir ddwyieithog ble gall pobl fyw eu bywydau drwy’r Gymraeg, Saesneg neu’r ddwy iaith.\nMae uchafbwyntiau’r flwyddyn diwethaf yn cynnwys:\nCyhoeddi cynigion ar gyfer Gorchymyn Cymhwysedd Deddfwriaethol ar gyfer y Gymraeg yn Chwefror 2009 er mwyn i’r broses o graffu cyn deddfu cael ei chynnal yn Nhy’r Cyffredin a’r Cynulliad Cenedlaethol.\nSefydlu panel i ddatblygu Strategaeth Addysg Cyfrwng Gymraeg. Disgwylir i’r strategaeth derfynol gael ei gyhoeddi yn 2010\nLansio gwefan Golwg 360 ym mis Mai 2009, sy’n derbyn £600,000 o arian cyhoeddus dros dair mlynedd\nY Gweinidog dros Dreftadaeth yn defnyddio’r Gymraeg am y tro cyntaf mewn cyfarfod o’r Cyngor Ewropeaidd ym mis Tachwedd 2008\nCyhoeddi ym mis Mai 2008 y byddai gofyn i 57 o gyrff ychwanegol sy’n darparu amryw o wasanaethau i’r cyhoedd yng Nghymru weithredu Cynlluniau Iaith Gymraeg. Ymhlith y cyrff hyn yr oedd y Post Brenhinol, Banc Lloegr, Ofcom, y Cyngor Prydeinig ac UK Sport.\nYn ystod gwanwyn 2009, cychwynnodd Llywodraeth y Cynulliad gynllun gwella er mwyn sicrhau datblygu arfer gorau yng nghyswllt cyflawni ein cynllun iaith Gymraeg yn effeithiol.\nSefydlwyd partneriaeth rhwng Llywodraeth y Cynulliad, Cyngor Chwareon Cymru ac Undeb Rygbi Cymru i dynnu sylw at bwysigrwydd yr iaith Gymraeg i rygbi’r undeb\nMeddai’r Gweinidog dros Dreftadaeth Alun Ffred Jones: “Rydym ni wedi ein hymrwymo i weithio tuag at y nod o greu Cymru cwbl ddwyieithog. Mae dogfen Cymru’n Un yn dangos ein hymrwymiad fel Llywodraeth i ddatganoli pwerau deddfu ar yr iaith Gymraeg o San Steffan i’r Cynulliad Cenedlaethol ac rydym yn gweithio tuag at gyflwyno Gorchymyn Cymhwysedd Deddfwriaethol, Mesur a Strategaeth Iaith newydd er mwyn gwneud hynny.\n“Wrth i ni ddatblygu’r strategaeth, gallwn fod yn hyderus ein bod yn parhau i adeiladu ar y seiliau cadarn y mae Iaith Pawb wedi rhoi i ni. Gallwn ymfalchïo yn yr hyn sydd eisioes wedi cael ei gyflawni fel y mae Adroddiad Blynyddol Iaith Pawb a’r Cynllun Iaith Gymraeg yn adlewyrchu.”\n1 Rhagfyr 2009


Ceisiadau i gywiro'r Gofrestr Tir Comin - Powys\nCeisiadau i gywiro'r Gofrestr Tir Comin\nMae aelodau'r cyhoedd erbyn hyn yn gallu ymgeisio i wneud newidiadau i'r Gofrestr Tir Comin yng Nghymru, os ydynt yn credu ei bod yn anghywir a bod ganddynt dystiolaeth i gefnogi hynny.\nMae'r Rheoliadau yn esbonio'r mathau o geisiadau y gellir eu gwneud a'r ffordd y byddant yn cael eu prosesu a'u penderfynu.\nMae ffioedd i'w talu am rai mathau o geisiadau 'cywiro'. Ar gyfer y rhain, bydd disgwyl i ymgeiswyr dalu'r holl gostau sy'n gysylltiedig â'r broses, a fydd yn cynnwys amser y Cyngor wrth:\nWirio fod ceisiadau wedi cael eu 'gwneud yn ddilys', gyda'r wybodaeth gefnogi sy'n ofynnol; cynghori ymgeiswyr am y camau nesaf a /neu unrhyw wybodaeth ychwanegol sydd ei hangen;\nHysbysebu ac anfon unrhyw hysbysiad ffurfiol am y cais, gan gynnwys paratoi dogfennau a sicrhau eu bod ar gael i'w harchwilio gan y cyhoedd;\nCodi rhybuddion safle, ar gyfer y mwyafrif (ond nid y cyfan) o geisiadau;\nTrafod gyda'r ymgeisydd a gwrthwynebwyr os y gwneir gwrthwynebiadau, er mwyn caniatau cyfnewid sylwadau;\nGwneud penderfyniad ar y cais.\nHysbysu'r ymgeisydd ac eraill am ganlyniad y cais.\nMae'r gost o asesu'r ceisiadau hyn yn adlewyrchu'r ffaith y bydd angen mewnbwn arbenigol a chyfreithiol ar Gofrestru Tir Comin.\nDangosir y ffi y dylid ei chyflwyno gyda phob math o gais isod yn y tabl sydd wedi'i atodi. Dyma isafswm y gost er mwyn prosesu'r cais hyd at ei gwblhau, os na wneir unrhyw wrthwynebiadau. Dangosir y rhanddaliadau sy'n daladwy ar gyfer ceisiadau y gwrthwynebir isod hefyd.\nBydd y penderfyniad am ganlyniad ceisiadau unigol yn cael eu gwneud naill ai gan y Cyngor, fel yr Awdurdod Cofrestru Tir Comin, neu gan yr Arolygiaeth Gynllunio. Bydd hyn yn dibynnu ar y math o gais a wneir ac a oes gwrthwynebiad ai peidio iddo. Ceisiwch fod yn ymwybodol o'r canlynol:\nWrth wneud penderfyniad ar gais, efallai y bydd angen i'r Cyngor roi cyfle i wrthwynebwyr ac eraill i gael eu clywed. Efallai y bydd angen cynnal gwrandawiad, neu ymchwiliad cyhoeddus; cost ymchwiliad cyhoeddus gydag arolygydd annibynnol yw o leiaf £2000;\nBydd yr Arolygiaeth Gynllunio yn ail-godi tâl ar yr ymgeisydd, os y bydd angen cyfeirio cais atynt hwy. Byddant yn cynghori'r ymgeisydd am eu ffioedd ar adeg cyfeirio'r cais.\nGweler y ffurflenni cais a'r nodiadau cyfarwyddyd atodedig am ragor o wybodaeth.\nNoder y bydd Cyngor Sir Powys yn cofnodi'r amser gwirioneddol a gymerir ac yn hysbysu ymgeiswyr os bydd y costau yn fwy na'r symiau a ddangosir. Rhaid talu'r holl randdaliadau cyn y cyflawnir unrhyw waith pellach ar y cais gan y Cyngor.\nFfurflen_Gais_CA10 (Adobe pdf documents) [53KB]\nFfurflen_Gais_CA13 (Adobe pdf documents) [77KB]\nCeisiadau Cywirol – Ffioedd a chyfraddau fesul awr o Orffennaf 2017 ymlaen (Adobe pdf documents) [17KB]\nCanllawiau Llywodraeth Cymru 2017 – Ymgeiswyr (Adobe pdf documents) [268KB]


BBC - Dwy fferm wynt newydd i Gymru\nDiweddarwyd: Dydd Gwener, 8 Ionawr 2010, 11:40 GMT\nUn o'r cwmniau sydd wedi cael cytundeb ydi RWE Npower Renewables oedd yn gyfrifol am fferm gwastadeddau'r Rhyl\nFe wnaeth Llywodraeth San Steffan gyhoeddi pwy sydd wedi ennill cytundebau i godi dwy fferm wynt anferth oddi ar arfordir Cymru.\nYr ardaloedd dan sylw yw ym Môr Iwerddon oddi ar arfordir Ynys Môn, ac ardal o 30 cilomedr oddi ar arfordir y de rhwng Porthcawl a De Sir Benfro.\nDyma drydedd rownd datblygiadau o'r fath ac mewn datblygiadau blaenorol mae dwy fferm wynt wedi eu hadeiladu oddi ar arfordir Cymru, un i'r gogledd o Landudno a'r llall a'r wastadeddau'r Rhyl.\nCwmni Centrica, rhiant gwmni Nwy Prydain, sydd wedi cael yr hawl i ddatblygu parth Môr Iwerddon, rhwng Ynys Môn a Ynys Manaw, a chwmni RWE Npower Renewables sydd wedi cael yr hawl i ddatblygu parth Môr Hafren.\nGyda'i gilydd, fe fydd gan y ddwy fferm wynt y potensial i gynhyrchu digon o drydan i gyflenwi anghenion domestig Cymru deirgwaith drosodd.\nFe fydd y ffermydd gwynt dan sylw yn cael eu codi ymhellach o'r arfordir, ac mewn d?r dyfnach nag unrhyw beth sy'n weithredol neu sy'n cael ei adeiladu ar hyn o bryd.\nMae 'na naw parth wedi eu clustnodi o amgylch Prydain.\nGobaith y llywodraeth yw y bydd y gwaith o godi'r prosiectau yn dechrau mor fuan â'r flwyddyn 2014.\nMae 'na naw parth yn y DU\nOnd mae cwestiynau wedi cael eu codi am yr ymarferoldeb technegol.\nYn eu datganiad wedi'r cyhoeddiad dywedodd Centrica eu bod yn falch o fod wedi ennill yr hawl i ddatblygu oddi ar arfordir Ynys Môn.\nMae'r ardal tua naw milltir oddi ar arfordir yr ynys.\n"Gallwn ddarparu digon o bwer ar gyfer dros dair miliwn o gartrefi Nwy Prydain," meddai llefarydd.\n"Mae ganddo ni brofiad o weithio yn yr ardal ac mae'r parth yn cwmpasu nifer sylweddol o brosiectau a fydd yn symbyliad ar gyfer canolfannau newydd i ddefnyddio gwynt ar y môr a gwasanaethau cefnogol yn yr ardal.\nDywedodd Sarwjit Sambhi, Rheolwr Gyfarwyddwr Cynhyrchu Pwer Centrica, bod y parth yma yn gallu cynyddu allbwn ynni adnewyddadwy yn sylweddol iawn.\n"Ond mae gwynt ar y môr yn ddrud i'w adeiladu a byddwn angen dull cefnogaeth sefydlog, hirdymor i wneud y buddsoddiadau hyn yn fasnachol hyfyw ar gyfer y dyfodol rhagweladwy."\nMewn datganiad dywedodd llefarydd ar ran RWE Npower Renewables eu bod yn falch o gal y cyfle i ddatblygu'r fferm fydd tua 11 milltir oddi ar arfordir de Cymru a naw milltir oddi ar arfordir Dyfnaint, ac un o'r prosiectau adnewyddol ynni mwya allweddol yn y DU.\n"Drwy ddatblygu'r fferm fe fyddwn yn chwarae rhan allweddol i gyrraedd targedau'r llywodraeth i gynhyrchu ynni adnewyddol.\n"Fel cwmni rydym yn brofiadol fel datblygwr fferm wynt ac yn gweld hwn fel cyfle gwych yn economaidd hefyd."\nEr bod ymgyrchwyr dros ynni adnewyddol yn croesawu'r cyhoeddiad mae'n cael ei weld fel hwb i ymgyrch Llywodraeth y Cynulliad i greu mwy o swyddi 'gwyrdd' yn economi Cymru.\nOnd mae ffermydd gwynt mawr oddi ar yr arfordir wedi bod yn destun ffraeo mewn ardaloedd eraill oherwydd yr effaith weledol a'r effaith y maen nhw'n eu cael ar fywyd môr.\nYstadau'r Goron - y corff sydd a'r hawl i ddatblygu cynlluniau ynni adnewyddol yn y môr - wnaeth y cyhoeddiad ddydd Gwener.\nWrth i'r cyhoeddiad gael ei wneud dywedodd y Prif Weinidog Gordon Brown bod y polisïau o blaid ffermydd gwynt yn y môr eisoes yn rhoi'r DU o flaen nifer o wledydd eraill yn y byd.\n"Mae'r cytundebau diweddara yma yn cynnig platfform newydd ar gyfer buddsoddiad yn niwydiant y DU.\n"Mae'r diwydiant ynni gwynt yn rhan ganolog o fwriad economi'r DU i fod yn wald garbon isel ac y gall fod gwerth £75 biliwn a chefnogi hyd at 70,000 o swyddi erbyn 2020."\nYchwanegodd Ysgrifennydd Ynni a Newid Hinsawdd y Llywodraeth, Ed Miliband bod gan yr ynys un o'r adnoddau gwynt gorau yn Ewrop.\n"Mae'r cyhoeddiad yn un o'r arwyddion cryfaf eto bod y DU yn ceisio symud i fod yn wlad carbon isel a sicrhau dyfodol llewyrchus.\nMae'r cyfan yn rhan o gynllun Llywodraeth y DU i gynhyrchu 33 gigawatt o drydan trwy ddefnyddio ffermydd gwynt yn y môr oddi ar arfordir Prydain erbyn 2020.\nMae'r targed yna yn rhan o brosiect ehangach i gael 30% o ynni Prydain o ffynonellau adnewyddol erbyn hynny.\nCredir fod 40 o gynigion wedi bod am y naw parth ym Mhrydain.\nGollwng cynllun fferm wynt £100m\nFferm wynt ar fin cynhyrchu\nGwynt y Môr: Dim adolygiad\n27 Maw 09 | Newyddion\nYstadau'r Goron (Saesneg)